ओशो गंगा/ Osho Ganga: गीता दर्शन (भाग--3) प्रवचन--27\nबहुत तरह से आदमी को हम बांटते हैं। धन से बांटते हैं; गरीब है, अमीर है। शिक्षा से बांटते हैं; शिक्षित है, अशिक्षित है। चमड़ी के रंगों से बांटते हैं; गोरा है, काला है। हजार तरह से आदमी को हम बांटते हैं। लेकिन जो परम विभाजन है, जो अंतिम विभाजन है, वह न तो चमड़ी से तय होता, न धन से तय होता, न यश से तय होता, न शिक्षा से तय होता। ये सब बातें बहुत ऊपर और बहुत बाहर हैं, बहुत सतह पर। अंतिम विभाजन तो एक ही है, वे जो प्रभु-उन्मुख हैं, और वे जो प्रभु-उन्मुख नहीं हैं। वे जिनकी आंखें परमात्मा की तरफ उठ गई हैं; और वे जो पीठ किए हुए परमात्मा की तरफ खड़े हुए हैं।\nकृष्ण कहते हैं, मूढ़जन मुझे नहीं भजते हैं।\nकठिन लगेगा यह शब्द। और कृष्ण किसी को मूढ़ कहें, तो लगेगा, गाली दे रहे हैं। लेकिन जहां तक कृष्ण का संबंध है, वे केवल एक तथ्य की सूचना कर रहे हैं। एक फैक्ट। और मूढ़ कहना गाली नहीं है, मूढ़ कहना केवल एक तथ्य की घोषणा है।\nसच ही वह आदमी मूढ़ है, जो परमात्मा की तरफ पीठ किए खड़ा है। इसलिए नहीं कि इससे परमात्मा की कोई हानि है और इसलिए कृष्ण नाराज होकर उसे मूढ़ कह रहे होंगे। बल्कि इसलिए कि वह अपना ही घात कर रहा है, आत्मघात कर रहा है।\nमूढ़ किसे कहते हैं? मूढ़ विशेष शब्द है। मूढ़ का अर्थ सिर्फ मूर्ख नहीं होता। इसे थोड़ा समझ लेना पड़ेगा। मूढ़ पारिभाषिक शब्द है। अगर मनसविद से पूछेंगे, तो मनसविद जिसे ईडियट कहता है, उसे संस्कृत में मूढ़ कहा जाता है। उसका मतलब फुलिश नहीं है, उसका मतलब मूर्ख नहीं है। क्योंकि मूर्ख और बुद्धिमान में जो अंतर होता है, वह गुणात्मक होता है, डिग्री का होता है। जिसको आप मूर्ख कहते हैं, वह थोड़ा कम बुद्धिमान है; बस। और जिसको आप बुद्धिमान कहते हैं, वह थोड़ा कम मूर्ख है; बस। उन दोनों के बीच जो अंतर है, वह मात्रा का है, गुण का नहीं है। क्वालिटी का नहीं है, क्वांटिटेटिव है।\nफिर दो शब्द और हैं, एक जिसको हम कहते हैं मूढ़; और दूसरा, जिसको हम कहते हैं मेधावान। उनके बीच जो अंतर है, वह क्वालिटी का है, गुण का है, क्वांटिटी का नहीं है।\nमूढ़ से मतलब है, ऐसा आदमी, जो जिस शाखा पर बैठा हो, उसी को काटता हो।\nकालिदास की कथा हमने पढ़ी है। वे मूढ़ के प्रतीक हैं। बैठे हैं वृक्ष पर, शाखा को काट रहे हैं। और जिस शाखा को काट रहे हैं, उसी पर बैठे हुए हैं। गिरेंगे ही। और कोई और जिम्मेवार न होगा। खुद ही शाखा को काट रहे हैं। और जितनी शाखा कटती है, कालिदास उतने प्रसन्न हो रहे होंगे, क्योंकि सफलता मिल रही है। हालांकि सफलता कुल इसमें मिल रही है कि वे थोड़ी देर में गिरेंगे और हाथ-पैर तोड़ लेंगे।\nमूढ़ से मतलब है, ऐसा व्यक्ति, जो आत्मघात में लगा हो; स्युसाइडल। मेहनत भी करता हो, तो अपने को ही नुकसान पहुंचाता हो। श्रम भी करता हो, तो अपना ही घात करता हो।\nनिश्चित ही, परमात्मा के खिलाफ जो पीठ करके खड़े हैं, उनसे बड़ा मूढ़ कोई भी नहीं हो सकता। क्योंकि शाखाओं पर से कोई काटकर गिर भी पड़े, तो कितना नुकसान होने वाला है! लेकिन परमात्मा की तरफ पीठ करके खड़ा हुआ आदमी तो सब भांति के नुकसान में पड़ जाएगा।\nइसलिए कृष्ण जब मूढ़ कहते हैं, तो आप मत सोचना कि गाली दे रहे हैं। वे केवल सूचना दे रहे हैं कि ऐसे व्यक्ति को हम मूढ़ कहते हैं। क्योंकि परमात्मा है हमारी परम संपदा। उसके बिना हम दरिद्र ही रहेंगे, चाहे हम कितनी ही संपत्ति इकट्ठी कर लें। और परमात्मा है परम यश। उसके बिना हम पदहीन ही रहेंगे, क्योंकि वह है परम पद, चाहे हम कितने ही बड़े पदों पर पहुंच जाएं। और परमात्मा के बिना हम कहीं भी नहीं पहुंच सकते हैं, चाहे हम कितनी ही यात्रा करें। हम आखिर में पाएंगे कि हम वहीं खड़े हैं, जहां जन्म ने हमें खड़ा किया था। मौत के वक्त हम वहीं खड़े हुए मिलेंगे। हमारी सब दौड़ व्यर्थ जाने वाली है।\nअसल में परम शक्ति को इनकार करना वैसा है, जैसा मैंने सुना है कि एक बेल एक भवन पर चढ़ती थी। लेकिन एक दिन एक नास्तिक से उस बेल का मिलना हो गया और उस नास्तिक ने कहा कि यह तेरी मजबूरी है कि तुझमें फूल आते हैं। यह कोई तेरा गौरव नहीं है।\nबेल को तो पता ही न था। वह तो फूल खिलते थे, तो आनंद से नाचती थी; पक्षियों को निमंत्रण देती थी। सूरज की किरणें आती थीं, तो सुगंध बिखेरती थी। उस नास्तिक ने कहा, पागल, यह तेरी कोई गरिमा और कोई गौरव नहीं है। तू तो मजबूर है बढ़ने को। फूल खिलाने के लिए मजबूरी है तेरी। यह तेरी गुलामी है। तू चाहे तो भी फूल खिलना रुक नहीं सकता।\nजैसा कि सार्त्र ने कहा है। सार्त्र का प्रसिद्ध वचन है, मैन इज़ कंडेम्ड टु बी फ्री। शायद स्वतंत्रता के साथ कंडेम्ड का प्रयोग दुनिया में किसी दूसरे आदमी ने इसके पहले नहीं किया था। सार्त्र कह रहा है, मनुष्य स्वतंत्र होने के लिए बाध्य है। या कहना चाहिए, मनुष्य स्वतंत्र होने के लिए निंदित है। उसे स्वतंत्र होना ही पड़ेगा। स्वतंत्रता उसकी गुलामी है। कोई उपाय नहीं है; स्वतंत्र होना ही पड़ेगा। जबर्दस्ती स्वतंत्र किया जा रहा है।\nऐसा उस नास्तिक ने कहा, यू आर कंडेम्ड टु ग्रो एंड टु फ्लावर। तुम निंदित हो कि तुममें फूल खिलें और तुम बढ़ो। इसमें तुम्हारा कोई गौरव नहीं है।\nनिश्चित ही, बेल को बड़ी तकलीफ हुई। फूल तो उसकी छाती पर अब भी खिले थे, लेकिन बेकार हो गए। पहली बार अहंकार जागा। और उसने आकाश की तरफ सिर उठाकर परमात्मा से कहा कि बस, अब मैं बढ़ने से इनकार करती हूं। अब मैं इनकार करती हूं; ठीक से सुन लो कि अब मैं नहीं बढूंगी। और अब मैं इनकार करती हूं कि अब मैं फूल नहीं खिलाऊंगी। और अब मैं इनकार करती हूं कि मुझमें फल नहीं लगेंगे।\nपरमात्मा ने कहा, जैसी तेरी मर्जी। क्योंकि प्रेम का अर्थ ही यह है कि वह आपको अपनी मर्जी पर पूरी तरह छोड़ दे। प्रेम का अर्थ ही यह है कि वह अपनी मर्जी आपके ऊपर न थोपे। परमात्मा ने कहा, जैसी तेरी मर्जी।\nलेकिन उसी दिन से बेल बड़ी बेचैन हो गई। क्योंकि भीतर तो प्राणों की ऊर्जा बढ़ना चाहती थी। भीतर तो रस चल रहा था। जमीन से रस अपशोषित किया जा रहा था। सूरज से किरणें पीयी जा रही थीं। हवाओं से आक्सीजन लिया जा रहा था। पानी की धार भीतर बह रही थी। यह सब जारी था। और बेल ने कहा, मैं बढूंगी नहीं।\nसमझ सकते हैं, मुसीबत शुरू हो गई। भीतर से बढ़ने का धक्का प्राणों में, और बेल अपने को बाहर से रोके। भीतर तो सुगंध जमीन से इकट्ठी होने लगी और फूल खिलने को मचलने लगे, और बेल ने इनकार किया कि फूल मैं खिलने न दूंगी।\nजिस बेल में बड़ी बढ़ती होती थी और जो आकाश की तरफ उठती थी, वह जमीन की तरफ झुक गई। उसमें गांठें पड़ गईं। जो शक्ति बीज बन सकती थी, वह गांठ बन गई। और जिससे फूल पैदा होते, उससे बेल सिर्फ बेचैन, परेशान हो गई। रात की नींद खो गई, सुबह का आनंद खो गया। पक्षी अब भी गीत गाते, तो बेल को बुरे मालूम पड़ते। क्योंकि पक्षियों के गीत वसंत की याद दिलाते, जब फूल खिलते थे। और जब सूरज निकलता, तो बेल बेचैन होती, उसे याद आती उन दिनों की, जब बेल बढ़ती थी। और जब आकाश में बादल घूमते, तो बेल कष्ट पाती, क्योंकि इन बादलों से उस सब की याद जुड़ी थी, जब इनसे बरसा होती थी और बेल तृप्त होती थी।\nअब बेल बिलकुल पागल हो गई। एक दिन घबड़ाकर उसने परमात्मा से कहा कि मैं बिलकुल पागल हुई जा रही हूं। परमात्मा ने कहा, जैसी तेरी मर्जी। मैंने तुझे कभी पागल होने को नहीं कहा। तू अपने ही हाथ से और तू अपने ही आंतरिक स्वभाव से लड़ रही है। क्योंकि परमात्मा से लड़ना, अपने ही स्वभाव से लड़ना है।\nजब भी कोई आदमी परमात्मा के खिलाफ खड़ा होता है, तो किसी गहरे अर्थों में अपने खिलाफ खड़ा हो जाता है। वह उन्हीं शाखाओं को काटने लगता है, जो उसके प्राण हैं। और जब भी कोई व्यक्ति परमात्मा के विपरीत पीठ करता है, तो वह अपने से ही अजनबी हो जाता है। क्योंकि वह अपने ही तरफ पीठ कर रहा है।\nपरमात्मा ने कहा कि तू अपने हाथ से मुसीबत में पड़ गई है। ये जो गांठें तुझे दर्द दे रही हैं, ये तेरे भीतर बीज बन सकती थीं। और ये जो पत्ते कुम्हलाकर जमीन की तरफ झुक गए हैं, ये आकाश में खिले हुए फूल बन सकते थे। और आज पक्षियों के गीत कष्ट देते हैं, और सुबह की सूरज की किरणें भी प्राणों में भालों की तरह छिद जाती हैं। और आकाश में बादल उठते हैं, पहले भी उठते थे, तब तू नाचती थी मोरों के साथ; लेकिन अब तू नाचती नहीं, तू अपने को सम्हालकर खड़ी रहती है। तू अपने ही खिलाफ हो गई है! यह अपने से विरोध छोड़। क्योंकि परमात्मा से विरोध अपने से ही विरोध है।\nकृष्ण कह रहे हैं, वह आदमी मूढ़ है।\nइस बेल की तरह है वह आदमी, जो परमात्मा का भजन नहीं कर रहा है। भजन का अर्थ है, जो परमात्मा और अपने बीच कोई सेतु नहीं बना रहा है; जो परमात्मा की शक्ति को अपनी शक्ति नहीं मान रहा है; जो परमात्मा और अपने बीच किसी तरह का विरोध और रेजिस्टेंस खड़ा कर रहा है, वह आदमी मूढ़ है। क्योंकि वह किसी और से नहीं लड़ रहा है, वह अपने से ही लड़ रहा है। और हारेगा, क्योंकि बड़ी विराट ऊर्जा से लड़ रहा है। लहर सागर से लड़ने चल पड़ी!\nतो कृष्ण एक तथ्य की बात कहते हैं। कहते हैं, मूढ़ है वह आदमी। मूढ़ मुझे नहीं भजते हैं।\nइसमें कई दफे पढ़कर ऐसा लगता है कि जो कृष्ण को नहीं भजता है, कृष्ण उसको गाली दे रहे हैं कि तुम मूढ़ हो। नहीं, ऐसा नहीं है। नहीं भजते हो, इसलिए मूढ़ हो, ऐसा नहीं। मूढ़ हो, इसलिए नहीं भजते हो। और इस मूढ़ता में आत्मघात छिपा है, अपना ही विनाश छिपा है। सेल्फ-डिस्ट्रक्टिव, आत्मविनाश की वृत्ति छिपी है। और हम सबके भीतर आत्मविनाश की वृत्ति है।\nफ्रायड ने तो अपने जीवन के अंतिम दिनों में, मनुष्य के भीतर एक डेथ विश, मृत्यु की आकांक्षा भी है, इसकी खोज की है। फ्रायड ने जिंदगीभर एक ही चीज की बात की थी, वह थी ईरोज, कामवासना, जीवन की इच्छा। लेकिन अंत में उसे लगा कि यह अधूरी बात है। आदमी के भीतर मरने की इच्छा भी छिपी हुई है। उसे उसने थानाटोस, डेथ विश, मृत्यु की आकांक्षा कहा। उसने कहा कि आदमी के भीतर कोई ऐसा तत्व भी है, जो स्वयं को भी नष्ट करने के लिए आतुर रहता है।\nइस खोज ने सारे पश्चिम में हैरानी पैदा कर दी थी। लेकिन पूरब इसे सदा से जानता है। सदा से जानता है कि आदमी के भीतर जीवन की आकांक्षा भी है, और मरने की आकांक्षा भी है। स्वस्थ आदमी वह है, जो जीवन की आकांक्षा पर यात्रा करता है। अस्वस्थ, रुग्ण आदमी वह है, जो मृत्यु की आकांक्षा पर यात्रा करने लगता है।\nध्यान रहे, जो आदमी जीवन की आकांक्षा से जीता है, वह परमात्मा की तरफ उन्मुख हो जाता है; और जो आदमी मृत्यु की आकांक्षा से भर जाता है, वह परमात्मा की तरफ विमुख हो जाता है।\nयह जो फ्रायड ने बहुत गहरी खोज की, और फ्रायड को खुद भी मुसीबत पड़ी। क्योंकि जिंदगीभर से कहता था, आदमी जीने के लिए आतुर है। लेकिन बुढ़ापे में उसे समझ में आया कि सिर्फ जीने के लिए आतुर नहीं है। क्योंकि आदमी हजार ऐसे काम कर रहा है, जो गवाही देते हैं कि आदमी मरने को भी आतुर है। आदमी कभी-कभी मरना भी चाहता है। आप अपने ही तरफ सोचेंगे, तो समझ में आएगा।\nमनोवैज्ञानिक कहते हैं, ऐसा आदमी खोजना मुश्किल है, जो जिंदगी में दस-पांच बार स्वयं की हत्या का विचार न करता हो। यह दूसरी बात है कि आप हत्या न करते हों, क्योंकि हत्या करने के लिए और सब इंतजाम चाहिए, जो आपके पास न हो। हिम्मत चाहिए, जो न हो। लेकिन हत्या का विचार आदमी करता है। और ऐसा नहीं कि बूढ़े ही करते हैं। छोटे-से बच्चे को बाप जोर से डांट दे और बच्चा अपने भीतर सोचता है, इससे तो मर ही जाऊं। छोटा-सा बच्चा, अभी जो जीवन की यात्रा पर निकला भी नहीं है; उसके भीतर भी मरने का भाव पकड़ता है। वह भी सोचता है, खतम कर दो अपने को, नष्ट कर दो।\nअगर मनुष्य के भीतर कोई मरने की वृत्ति न हो, तो इतनी जल्दी मरने का खयाल नहीं आ सकता है। और जो गहरे खोजते हैं, वे कहते हैं कि हम दूसरे को भी मारने के लिए इसलिए उत्सुक हो जाते हैं, क्योंकि हमें डर है कि अगर हम दूसरे को न मारें, तो कहीं अपने को मारना शुरू न कर दें। यह बहुत उलटा लगेगा।\nनीत्से से किसी ने पूछा कि तुम सदा हंसते रहते हो, बात क्या है? नीत्से ने कहा, सिर्फ इसलिए हंसता रहता हूं कि कहीं रोने न लगूं। क्योंकि दो के सिवाय कोई उपाय नहीं दिखाई पड़ता। या तो हंसूं, या रोऊं। दो के बीच कोई जगह नहीं है, जहां आदमी खड़ा हो जाए। खड़े होने के लिए जगह नहीं है। या तो हंसूं या रोऊं। तो मैं हंसता ही रहता हूं, कि अगर हंसना रोका, तो फिर रोना पड़ेगा। रोने पर विकल्प बदल जाएगा।\nइसलिए हर आदमी दूसरे की हत्या का विचार करता रहता है कि कहीं अपनी हत्या का विचार न करने लगे। और हर आदमी दूसरे को नुकसान पहुंचाने की धारणा बनाता रहता है, ताकि अपने को नुकसान न पहुंचाने लगे। हर आदमी आक्रामक है, ताकि कहीं आत्महिंसा में न लग जाए।\nऔर यह बड़े मजे की बात है, जो लोग आक्रमण छोड़ देते हैं, या जो लोग चेष्टा करके दूसरे की हिंसा छोड़ देते हैं, वे आत्महिंसा में फौरन लग जाते हैं। इसलिए तथाकथित अहिंसा के साधक आत्म-हिंसा में लग जाते हैं, वे अपने को सताने लगते हैं।\nयह बहुत मजे की बात है कि जो आदमी दूसरे को सताना छोड़ता है, वह फौरन अपने को सताने के उपाय करने लगता है। दो में से कोई और रास्ता दिखाई नहीं पड़ता।\nकृष्ण उसे मूढ़ कहते हैं, जो अपने को सता रहा है। और अपने को सताने के लिए सबसे बड़ी विधि अगर जगत में कोई है, तो वह प्रभु को भूल जाना है।\nआप कहेंगे, यह कैसी विधि? छाती में छुरा भोंक लो, ज्यादा तकलीफ होगी। कांटों पर लेट जाओ। जहर पी लो।\nनहीं। परमात्मा के विस्मरण से बड़ी तकलीफ इस जगत में कोई भी नहीं हो सकती है। परमात्मा के विस्मरण से बड़ी तकलीफ इसलिए नहीं हो सकती है, क्योंकि परमात्मा के विस्मरण के साथ ही जीवन के सब आनंद की धाराएं अवरुद्ध हो जाती हैं। आदमी जीता भी है मरा हुआ। ध्यान रहे, मर जाना उतना बुरा नहीं है, जितना मरे हुए जीना बुरा है।\nसुना है मैंने, ईरान के एक बादशाह का वजीर एक जुर्म में पकड़ा गया। और जुर्म यह था कि उसने कानून के खिलाफ तीन विवाह कर लिए थे और तीनों औरतों को धोखा दिया था। एक ही विवाह कर सकता था, तीन विवाह कर लिए थे और हर स्त्री को धोखा दिया था कि मैं अविवाहित हूं।\nयह बात पकड़ गई और सम्राट ने उस वजीर को कहा कि यह तो बहुत ही खतरनाक जुर्म है। अपने न्यायाधीशों से कहा, कठिन से कठिन सजा खोजो। अगर यह भी सजा हो कि इसको फांसी देनी पड़े, तो फांसी दो। लेकिन न्यायाधीशों ने एक सप्ताह विचार किया और कहा कि नहीं, फांसी देने को हम बड़ी कठिन सजा नहीं मानते। हमने और दूसरी सजा खोजी है। बादशाह ने कहा, हैरान करते हो मुझे तुम। फांसी से और कठिन सजा क्या हो सकती है? उन्होंने कहा कि तीनों औरतों के साथ इस आदमी को इकट्ठा रहने दो। तीनों औरतों को साथ रहने दो इसके साथ।\nकहते हैं, इक्कीसवें दिन उस आदमी ने आत्महत्या कर ली। और वह चिट्ठी लिखकर रख गया कि यह सजा मुझे तो दी, लेकिन कभी अब किसी और को मत देना। इससे तो फांसी बेहतर थी।\nमौत इतनी बुरी नहीं है, जीवन जितना बुरा हो सकता है। जीवन के बुरे होने की संभावना बहुत ज्यादा है। मौत के बुरे होने की संभावना बहुत ज्यादा नहीं है। मौत तो सिर्फ द्वार का बंद हो जाना है।\nजीवन, प्रभु से हीन, ऐसा जीवन है, जिसमें चारों तरफ हमारे सब तरह के दुश्मन इकट्ठे हो जाते हैं। उसके पास तो तीन औरतें थीं; हमारे पास तीन हजार औरतें इकट्ठी हो जाती हैं। औरतों का मतलब, क्रोध इकट्ठा हो जाता है, बेईमानी इकट्ठी हो जाती है, चोरी इकट्ठी हो जाती है, हिंसा इकट्ठी हो जाती है, सब उपद्रव इकट्ठे हो जाते हैं। और उनके बीच हमें जीना पड़ता है।\nएक प्रभु का साथ छूटा कि चारों तरफ जीवन में सिवाय उपद्रव के और कुछ नहीं बचता। क्योंकि जो आदमी प्रभु की तरफ पीठ करेगा, उसने अपने आप अंधेरे की तरफ आंखें कर लीं। अब वह अंधेरे में, और अंधेरे में, और अंधेरे में उतरेगा। जिसने प्रभु का साथ छोड़ा, उसने अपने हाथ से दुर्गुणों को निमंत्रण दिया। जिसने प्रभु का साथ छोड़ा, उसने अपने हाथ से गङ्ढों में, पतन में और नर्कों में उतरने का इंतजाम किया।\nतो कृष्ण कहते हैं, मूढ़ हैं जगत में ऐसे, दुष्टजन हैं वे, नासमझ हैं, असात्विक भावनाओं से भरे हुए हैं, वे मेरी प्रार्थना नहीं करते।\nलेकिन आपसे मैं एक बात कह दूं। इससे आप यह मत समझना कि जो-जो प्रार्थना करते हैं, वे इन मूढ़ों में नहीं हैं। क्योंकि जरूरी नहीं है कि आप प्रार्थना करते वक्त प्रार्थना ही कर रहे हों। प्रार्थना करनी बड़ी कठिन है। इसलिए आप एकदम निश्चिंत होकर मत बैठ जाना कि यह किसी और की बात हो रही है, मैं तो रोज मंदिर जाता हूं। मैं तो प्रार्थना करता हूं। जरूरी नहीं है, आपकी प्रार्थना प्रार्थना हो।\nमैंने सुना है, एक स्त्री के पास एक तोता था, नर तोता; लेकिन वह गाली-गलौज सीख गया था। जिससे खरीदा था, वह एक होटल थी और वहां सब तरह के लोग आते-जाते थे। वह गाली-गलौज सीख गया था। वह स्त्री बड़ी परेशान थी, क्योंकि घर में मेहमान आते और वह बेहूदी बातें बोल देता। उसने अपने पड़ोस के पादरी को, चर्च के पादरी को कहा कि कुछ उपाय करो। तुम तो सब कुछ जानते हो। आदमियों तक को बदल देते हो, तो यह तो तोता है। फिर से दोहराऊं, उसने कहा, आदमियों तक को बदल देते हो, तो यह तो तोता है। इसे थोड़ा उपदेश दो कि यह बदल जाए।\nपादरी ने कहा, यह तो मेरी भाषा न समझेगा, लेकिन मेरे पास एक मादा तोता है। वह दिन-रात प्रार्थना किया करती है। चौबीस घंटे चर्च में उसकी प्रार्थना गूंजती रहती है। तुम इसे ले आओ; दोनों को सत्संग में रख दें।\nसत्संग का असर तो पड़ता ही है। निश्चित पड़ता है। लेकिन किस तरफ से पड़ेगा, कहना मुश्किल है। गुरु शिष्य को ले जाएंगे स्वर्ग की तरफ, कि शिष्य गुरु को ले जाएंगे नर्क की तरफ, कहना मुश्किल है! प्रभाव तो जरूर पड़ता है।\nखैर, स्त्री को बात जंच गई। वह अपने नर तोते को ले आई। एक ही पिंजरे में दोनों को बंद कर दिया। दोनों दूर बैठ गए; देखें कि क्या चर्चा चलती है! मादा तोता थोड़ी देर चुपचाप बैठी रही; नर तोता भी थोड़ी देर चुपचाप बैठा रहा। फिर उस नर तोते ने कहा, क्या खयाल है? हे डियर बेबी, व्हाट डू यू थिंक अबाउट लविंग--प्रेम के बाबत क्या खयाल है? उस मादा तोते ने कहा, इट इज़ ओ के किड। बिलकुल ठीक। व्हाट डू यू थिंक, आई वाज प्रेइंग फार आल दीज इयर्स? क्या सोचते हो तुम, मैं प्रार्थना किसलिए कर रही थी इतने वर्षों से? एक तोता मिल जाए।\nयह प्रार्थना जो वर्षों से चल रही थी चर्च में उस मादा तोते की, वह यही प्रार्थना थी कि कहीं से एक तोता मिल जाए। चर्च का पादरी धोखे में था। अधिक चर्चों के पादरी धोखे में है कि जो लोग प्रार्थना करने आते हैं, वे किसलिए आ रहे हैं।\nअसली सवाल यह नहीं है कि आप प्रार्थना करते हो; असली सवाल यह है कि किसलिए करते हो। अगर परमात्मा के अतिरिक्त और कोई भी मांग बीच में है, तो वह प्रार्थना परमात्मा की प्रार्थना नहीं है। अगर बीच में धन है, पद है, यश है, स्वास्थ्य है, सुख है, तो आपको परमात्मा से कोई भी प्रयोजन नहीं है। आपको प्रयोजन अपने सुख से है। प्रार्थना करते हैं कि शायद परमात्मा से मिल जाए, तो परमात्मा को भी एक इंस्ट्रूमेंट, एक साधन--सच, परमात्मा से भी थोड़ी सेवा लेने की उत्सुकता है, और कुछ भी नहीं है।\nप्रार्थना कर लेने से प्रार्थना नहीं हो जाती। तो इसलिए जरूरी नहीं है कि मूढ़ लोग प्रार्थना न करते हों। मूढ़ लोग प्रार्थना करते हैं, लेकिन प्रार्थना कभी नहीं करते। कुछ मांग ही होगी उनकी, छोटी-मोटी, क्षुद्र। और कभी सोचेंगे भी नहीं कि क्या मांगने परमात्मा के सामने खड़े हैं!\nअसल में कुछ भी मांगने अगर कोई परमात्मा के सामने खड़ा है, तो प्रार्थना नहीं होगी; क्योंकि प्रार्थना मांग नहीं है। प्रार्थना का अर्थ ही है, बिना मांगा धन्यवाद; मांग नहीं है। प्रार्थना बड़ी उलटी चीज है। वह किसी चीज की मांग नहीं है; बल्कि जो परमात्मा ने दिया है, उसके लिए धन्यवाद है, अनुग्रह का भाव है, ग्रेटिटयूड है। जितना दिया है, वह इतना ज्यादा है कि उसे धन्यवाद देने की बात है, वह थैंक्स गिविंग।\nलेकिन उसको धन्यवाद देने हम कभी नहीं जाते कि तूने हमें इतना दिया है। हम जाते हैं कहने कि क्या मारे डाल रहा है! कुछ भी नहीं है पास। लड़के की नौकरी नहीं लग रही। लड़की की शादी नहीं हो रही। परीक्षा में फेल हुए जा रहे हैं। धंधा बिगड़ा जा रहा है। सब इस तरह की बातें लेकर हम परमात्मा के सामने जाते हैं।\nमूढ़ भी प्रार्थना करता है, लेकिन कृष्ण उसकी प्रार्थना को प्रार्थना नहीं मानते। क्योंकि वह परमात्मा को नहीं भजता, वह परमात्मा के बहाने जगत की चीजों को ही भजता है; वह जगत को ही भजता है।\nकठिनाई है। हमारा चित्त जैसा है, वह केवल सांसारिक वस्तुओं को ही भज पाता है। कभी देखा, एक आदमी एक नई कार खरीदने की सोचता है, तो रातभर नींद नहीं आती। करवटें बदलता है, फिर कार दिखाई पड़ने लगती है। फिर करवट बदलता है, फिर कार दिखाई पड़ने लगती है। हजार रंग दिखाई पड़ते हैं, हजार ढंग दिखाई पड़ते हैं। महीनों सो नहीं पाता।\nयह जो चित्त है, अगर इसको आप मंदिर में ले जाएं, तो प्रार्थना तो जरूर करेगा, लेकिन इसे दिखाई कार ही पड़ेगी। इसे कुछ और दिखाई नहीं पड़ सकता। चित्त की भाषाएं हैं।\nसुना है मैंने, एक आदमी ने एक घोड़ा खरीदा। बेचने वाले ने बहुत दाम बताए। आदमी ने पूछा, इतने दाम की बात क्या है? उसने कहा, यह घोड़ा बहुत अदभुत है। एक तो, यह तूफान की चाल से चलता है। और इससे भी बड़ी बात यह है कि--इसकी चाल तो तेज है ही, तो अक्सर सवार गिर जाता है--अगर कभी तुम गिर जाओ, तो यह तुम्हें वहीं स्थान पर सुलाकर, डाक्टर को भी बुला लाता है। उस आदमी ने कहा, चमत्कार! उसके दिल में भी बहुत दिन से घोड़ा तो लेने का इरादा था। उसने घोड़ा खरीद लिया। दाम भी चुकाए। और उसने सोचा कि पहले दिन प्रयोग करके भी देख लें।\nघोड़े पर बैठा। घोड़ा सचमुच तूफान की तरह दौड़ा। और दौड़ा, तो उसने जाकर एक गङ्ढे में उस आदमी को गिराया। जब वह आदमी गिरा, तो उसने सोचा कि आधी बात तो पूरी हो गई, अब आधी देखें। घोड़ा उसे गिराकर फौरन वापस लौटा। उसने सोचा, हैरानी की बात है! और थोड़ी देर में घोड़ा डाक्टर को लेकर आ गया।\nफिर दो-दिन बाद जब उस आदमी को होश आया, तो घोड़े का मालिक उसके पास आया और उसने कहा, कहो भाई, संतुष्ट तो हो? उसने कहा, संतुष्ट तो बहुत हूं। हाथ-पैर टूट गए। पर, उसने कहा कि देखा, घोड़ा डाक्टर को बुलाकर लाया। उसने कहा कि बिलकुल लाया। लेकिन एक ही गलती हो गई। वेटरनरी डाक्टर को बुला लाया। उसने कहा, घोड़ा तो घोड़ा ही है। उसको आदमियों के डाक्टर का कोई भी पता नहीं है। वह घोड़ों के डाक्टर को लिवा लाया। तो यह तो तुम्हें पहले ही समझ लेना था! उस बेचने वाले ने कहा, यह तो साफ ही है।\nवह जो हम सबकी भाषाएं हैं। घोड़ा ठीक ही है कि वेटरनरी डाक्टर को बुला लाए। वह हमारा जो चित्त है, वह जब प्रार्थना करने जाएगा, तो उसकी अपनी भाषा है; वह वेटरनरी डाक्टर को बुला लाएगा। वह परमात्मा तक नहीं पहुंचेगा। वह उन चीजों तक पहुंच जाएगा, जिन चीजों से उसके संबंध रहे हैं, जिन चीजों से उसका परिचय है, जिन चीजों को उसने चाहा है।\nअगर परमात्मा भी मिल जाए अचानक हमारे चित्त को, तो हम वही चीजें मांगेंगे, जो हम मांगते रहे हैं। उस मौके को भी हम खो देंगे। अगर ठीक परमात्मा...। सोचें जरा अपने मन में कि आज रात परमात्मा आपके बिस्तर के पास आकर खड़ा होकर जगाए कि उठिए। क्या चाहिए? तो जरा सोचें अपने मन में। आपको फौरन पता चल जाएगा कि आप क्या मांगेंगे। परमात्मा को कोई मांगेगा, इसमें बहुत संदेह है। क्योंकि जिसने कभी नहीं मांगा उसे, वह अचानक आज रात नहीं मांग पाएगा।\nकृष्ण कहते हैं, मूढ़ है वह व्यक्ति। मूढ़ मुझे नहीं भजते हैं। फिर मुझे कौन भजता है? जिज्ञासु, मुमुक्षु, वे सात्विक लोग, वे सदाचरण वाले लोग, बुद्धिमान मुझे भजते हैं।\nसच में ही, वही आदमी बुद्धिमान है, जो इस जगत के अवसर का उपयोग प्रभु की झलक पाने में कर ले। उसके अलावा कोई भी बुद्धिमान नहीं है। वही आदमी बुद्धिमान है, जो इस जीवन के अवसर का उपयोग जीवन के परम सत्य की खोज में कर ले। बाकी कोई आदमी बुद्धिमान नहीं है। बाकी सभी बुद्धिहीन हैं।\nजीवन उन चीजों को इकट्ठा करने में भी गंवाया जा सकता है, जिन चीजों को पाकर कुछ भी नहीं मिलता। और हम सब वैसा ही गंवाते हैं। जीवन उन चीजों की खोज में नष्ट किया जा सकता है, जिन्हें हम न पाएंगे, तो भी दुखी होंगे; और पा लेंगे, तो भी दुखी होंगे।\nसिकंदर जीत ले सारी दुनिया, तो भी सुखी नहीं हो पाया। क्योंकि सारी दुनिया को जीतने से सुख का कोई भी संबंध नहीं है। न जीते, तो दुखी हो। जीतने की कोशिश करे, तो परेशान हो। और फिर जीत ले, तो जीत से कुछ न पाए। सब मिल जाए--जो हमारा मन चाहता है, सब मिल जाए--तो भी हम अचानक पाएंगे कि भीतर सब कुछ खाली रह गया है। कुछ मिला नहीं। जीवन के गहरे मूल्य तृप्त नहीं हुए। और जीवन की गहरी प्यास, प्यास ही रह गई; और जीवन की असली भूख, भूख ही रह गई, और प्राण अब भी पुकार रहे हैं किसी वर्षा के लिए। बादल बहुत बरसे, बहुत गर्जन हुआ, बिजलियां चमकीं, सागर भर गए नीचे। लेकिन वह अमृत नहीं बरसा, जिसकी तलाश थी।\nपरमात्मा के अतिरिक्त वह अमृत कहीं और नहीं है। परमात्मा से क्या मतलब?\nपरमात्मा से मतलब है, जीवन का जो गहनतम सत्य है, वही। जन्म के पहले भी जो मेरे भीतर था, और मृत्यु के बाद भी जो मेरे भीतर होगा, वही। जब मैं जागता हूं, तब भी जो मेरे भीतर है; और जब मैं सो जाता हूं, तब भी मेरे भीतर होता है--वही। जब मैं बच्चा हूं तब, और जब मैं जवान हूं तब, और जब बूढ़ा हो जाऊंगा तब, तब भी जो नहीं बदलता मेरे भीतर--वही। वह जो सारे परिवर्तन के बीच शाश्वत है; वह जो सारी उथल-पुथल के बीच स्थिर है; वह जो सारी गतियों के बीच, सारी आंधियों के बीच अडिग है; वह जो सब जीवन और मृत्यु के बीच सदा एक-सा है--उस एक की खोज परमात्मा की खोज है।\nनिश्चित ही, बुद्धिमान वही है, वाइज वही है, मेधावी वही है, जो इस जीवन से उसे पा ले।\nहम करीब-करीब ऐसे लोग हैं कि सागर के तट पर गए हों, अवसर मिला हो, और सागर में हीरे पड़े हों, लेकिन हम किनारे पर रेत में जो सीप और चमकदार पत्थर पड़े रहते हैं, उनको बीनने में बिता रहे हैं। वह हम सब बीनकर इकट्ठा ढेर कर लेंगे। जीवन हाथ से खो जाएगा! ढेर वहीं पड़ा रह जाएगा।\nक्या खोज रहे हैं हम? हमारी खोज वैसी है, रामकृष्ण कहा करते थे कि चील अगर आकाश में भी उड़ रही हो, तब भी तुम यह मत सोचना कि वह आकाश में उड़ती है। उसकी नजर तो नीचे कचरेघरों में कोई मांस का टुकड़ा पड़ा हो, कोई हड्डी पड़ी हो, उस पर लगी रहती है। आकाश में उड़ती चील के धोखे में मत आ जाना कि वह आकाश में उड़ रही है, इसलिए आकाश में उड़ रही होगी। उसका चित्त तो किसी हड्डी पर लगा रहता है, जो किसी कचरेघर पर पड़ी होगी।\nजीवन का विराट आकाश मिलता है हमें, जिसमें हम परमात्मा के आलिंगन को उपलब्ध हो सकते हैं। बड़ी संपदा हमारी हो सकती है, जिसका कोई अंत नहीं। कुबेर के खजाने चुक-चुक जाएं और सोलोमन के खजाने छोटे पड़ जाएं। सीपियां सिद्ध होते हैं। नदी के किनारे बीने गए कंकड़-पत्थर रंगीन, बच्चों के खिलौने! लेकिन एक और संपदा है, जिसे पाते ही जीवन उस रौनक को उपलब्ध होता है, जिसका कोई अंत नहीं है; जिसे मृत्यु नहीं बुझाती; जिसे अंधेरा नहीं मिटाता; जिसे दुख नहीं मिटाता; जिसे पीड़ा नहीं छूती; जो अस्पर्शित रह जाती है। उस संपदा को पाया जा सकता है इसी जीवन में।\nनिश्चित ही, जो उस दिशा में न चले, उसे कृष्ण कैसे बुद्धिमान कहें? वे कहेंगे, बुद्धिमान हैं वे, वे ही हैं बुद्धिमान, जो मुझे भजते हैं।\nयह भजने का, प्रभु को स्मरण करने का इतना आग्रह! क्या चाहते हैं? क्या इशारा है उनका? एक छोटी-सी कहानी से समझाने की कोशिश करूं।\nसुना है मैंने, एक संन्यासी को उसके गुरु ने कहा कि तू अब यहां न सीख पाएगा। हम जो सिखा सकते थे, सिखाया; लेकिन उसके लिए तू बहरा है। तू यहां से जा और देश की राजधानी में सम्राट के पास पहुंच जा। अगर कुछ सीख सकता है, तो अब वहीं।\nवह संन्यासी यात्रा करके सम्राट के द्वार पर पहुंचा। बड़ी मुश्किल में पड़ा। सम्राट को देखा। रात हो गई थी। दरबार भरा था। नर्तकियां नाचती थीं। अर्धनग्न स्त्रियां नाचती थीं। शराब ढाली जा रही थी। सम्राट बीच में बैठा था। उस संन्यासी ने कहा, यहां मुझे सीखने भेजा है! अपने मन में सोचा, अच्छा फंसा! अब कहां भागकर जाऊं? अब इस रात कहां ठहरूंगा?\nसम्राट ने कहा, इतने चिंतित मत होओ। इतने बेचैन मत होओ। ठीक जगह ही भेजे गए हो। आओ, विश्राम करो रात। जल्दी क्या है लौट जाने की? दो दिन बाद लौट जाना। वह बहुत घबड़ाया। उसने कहा, मैंने तो आपसे कुछ कहा नहीं! सम्राट ने कहा कि कहने से ही कुछ सुनाई पड़ता हो, ऐसा कहां! तेरे गुरु ने कितना तुझसे कहा, तूने कुछ न सुना। जब कहने से सुनाई न पड़े, तो न कहने से भी सुनाई पड़ सकता है। तू बैठ। तू जल्दी मत कर।\nरात भोजन करवाया। भोजन के बाद फिर उस संन्यासी ने कहा, एक बात तो कम से कम बता दें! सम्राट ने कहा, जल्दी क्या है? कल सुबह पूछ लेना। उसने कहा कि नहीं; रातभर नींद न आएगी। यह क्या मजा है! मेरे गुरु ने आपके पास भेज दिया; शराबी के पास। नाच-गान चल रहा है। यह सब क्या उपद्रव है! मैं संन्यासी, मैं ब्रह्मचारी। मुझे यहां कहां भेज दिया! आपके पास किसलिए भेजा है? और आप मुझे क्या खाक सिखाएंगे? अभी खुद ही तो सीखे नहीं!\nउस सम्राट ने कहा कि मैं तो भजन करता रहता हूं। उसने कहा, क्या खाक भजन होता होगा! यह भजन हो रहा है? शराब ढल रही है; प्याले सरक रहे हैं; स्त्रियां नाच रही हैं--यह भजन हो रहा है? तुम मुझे अभी चले जाने दो। ऐसा भजन मुझे नहीं सीखना। सम्राट ने कहा कि यह तो भजन नहीं है। लेकिन भजन जारी है। खैर, कल सुबह हम बात कर लेंगे।\nबहुत सुंदर बिस्तर पर उसे सुलाया, जैसे पर वह कभी न सोया हो। बहुत सुखद इंतजाम किया। सब सुविधा की; जो सम्राट के पास श्रेष्ठतम था।\nसुबह जब उठा संन्यासी, सम्राट ने पूछा, प्रसन्न तो हैं। कोई अड़चन, कोई तकलीफ तो न थी? उस संन्यासी ने कहा, तकलीफ तो कोई न थी, आराम तो पूरा था। लेकिन नींद नहीं लगी। नींद क्यों नहीं लगी? कहा कि आप भी अजीब आदमी हैं। अच्छा बिस्तर दिया। सब दिया। यह ऊपर एक नंगी तलवार एक धागे से काहे के लिए बांधकर लटका दी? तो रातभर प्राण संकट में रहे। आंख बंद करूं, तो तलवार दिखाई पड़े। पता नहीं धागा कब टूट जाए! और पतला धागा! करवट लूं, तो प्राण संकट में, कि पता नहीं, वह तलवार कब टूट जाए। रातभर एक पल सो नहीं सका।\nसम्राट ने कहा, मैं तुझे कहता हूं कि इसे ऐसा कह कि रातभर तूने तलवार का भजन किया। बिस्तर लुभा न सके। चारों तरफ इत्र की खुशबुएं थीं, वे सुला न सकीं। कुछ सुला न सका। तलवार का भजन जारी रहा। तुझसे मैं कहता हूं, स्त्रियां नाचती थीं, माना कि वे अर्धनग्न थीं; शराब ढलकाई जाती थी, माना कि लोग शराब पी रहे थे; लेकिन तुझे मैं कहता हूं, ठीक तलवार की तरह मौत मेरे ऊपर लटकी है। तेरे ऊपर ही कल रात लटकी थी, ऐसा नहीं; सबके ऊपर लटकी है; कच्चे धागे में ही लटकी है। तुझे दिखाई पड़ रही थी, क्योंकि मैंने प्रत्यक्ष लटका दी थी। मौत की तलवार दिखाई नहीं पड़ती; सबके ऊपर लटकी है।\nपर, उसने कहा, इससे भगवान के भजन का क्या मतलब? जिस तरह मैं तलवार का भजन करता रहा रातभर, अगर आपको मौत इस तरह लटकी हुई दिखाई पड़ती है, तो आप मौत का भजन कर रहे होंगे?\nउस सम्राट ने कहा, नहीं; जिस दिन मौत प्रतिपल दिखाई पड़ने लगे, जिस दिन मौत चारों तरफ दिखाई पड़ने लगे, जिस दिन शरीर का सब कुछ मरेगा, यह दिखाई पड़ने लगे; जिस दिन पदार्थ के जगत में सब विनष्ट होगा, यह दिखाई पड़ने लगे--उस दिन उसका स्मरण शुरू हो जाता है, जो विनष्ट नहीं होता, जो अमृत है। मौत तो तलवार की तरह लटकी है, लेकिन मेरे हृदय में अब मौत का स्मरण नहीं है, क्योंकि मौत तो है। अब मेरे मन में उसका स्मरण है, जो मौत के भी पार है, और जो मौत से भी नष्ट नहीं होता; जो मौत के बीच से भी गुजर जाता है, अस्पर्शित।\nप्रभु-स्मरण का अर्थ है, अमृतत्व का स्मरण, चैतन्य का स्मरण, परम सत्ता का स्मरण।\nऔर वह स्मरण ऐसा नहीं है कि आप पांच क्षण को घर में बैठकर दोहरा लें और हो गया। वह स्मरण ऐसा है कि आपके रोएं-रोएं में, श्वास-श्वास में, हृदय की धड़कन-धड़कन में प्रवेश कर जाए। उठें, तो उस भजन में; सोएं, तो उस भजन में; चलें, तो उस भजन में--तो बुद्धिमत्ता है।\nकृष्ण कहते हैं, दो तरह के लोग हैं इस जगत में। मूढ़जन हैं, जो मेरी तरफ आंख नहीं उठाते, जब कि मैं उन्हें निहाल कर दूं। बुद्धिमान हैं, जो मेरे अतिरिक्त और कहीं नजर नहीं ले जाते। क्योंकि मेरी तरफ नजर उठी कि फिर और कोई जगह देखने योग्य नहीं रह जाती। मेरी तरफ नजर उठी कि फिर और कुछ पाने योग्य नहीं रह जाता। मुझे जिन्होंने पा लिया, उन्होंने सब पा लिया है।\nयह कृष्ण कह रहे हैं अर्जुन से कि अर्जुन समझे, कि मूढ़ के जगत से यात्रा करे बुद्धिमान के जगत की तरफ।\nकोई मूढ़ ऐसा नहीं है कि बुद्धिमान न हो सके; और कोई बुद्धिमान ऐसा नहीं है कि कभी न कभी मूढ़ न रहा हो। सब संतों का अतीत है, और सब पापियों का भविष्य है। और पाप से गुजरे बिना कोई संतत्व तक नहीं पहुंचा है। और संतत्व तक जो भी पहुंचा है, पाप की अग्नि से निकला है।\nइसलिए कभी ऐसा मन में सोचकर मत बैठ जाना कि मैं तो मूढ़ हूं। दुनिया में कोई मेधा नहीं है, जो मूढ़ता से न गुजरी हो। वह अनिवार्य शिक्षा है। और दुनिया में कोई ऐसा मूढ़ नहीं है, जिसके भीतर वह बीज न छिपा हो, जो मेधा बन जाए, प्रतिभा बन जाए; खिल जाए और बुद्धिमानी हो जाए। फर्क सिर्फ रूपांतरण का है, एक छलांग का। एक अबाउट टर्न, एक पूरा घूम जाना। जिस तरफ मुंह है, उस तरफ पीठ; और जिस तरफ पीठ है, उस तरफ मुंह हो जाना। बस, इतने में ही मूढ़ बुद्धिमान हो जाता है। इतनी-सी घटना से मूढ़ बुद्धिमान हो जाता है। जड़ता गिर जाती है, और चैतन्य का जन्म हो जाता है। पर्दे हट जाते हैं, और रहस्य के द्वार खुल जाते हैं।\nलेकिन हम हिप्नोटाइज्ड हैं, हम बिलकुल सम्मोहित हैं चीजों से। हम इस बुरी तरह से सम्मोहित हैं, जिसका कोई हिसाब नहीं! हाथ कुछ नहीं लगता; अनुभव तक नहीं लगता हाथ। जिंदगीभर इस उपद्रव के बाद अनुभव भी हाथ नहीं लगता।\nसुना है मैंने कि एक आदमी ने नई-नई किसी के साथ साझेदारी की। कोई पूछता था कि फिर कोई साझेदार मिल गया तुम्हें? क्योंकि वह आदमी कई साझेदारों को धोखा दे चुका है। फिर कोई साझेदार मिल गया तुम्हें? उसने कहा, फिर कोई साझेदार मिल गया। जमीन पर नासमझों की कोई कमी नहीं है। लेकिन कोई भी साझेदार मेरे साथ रहकर नुकसान में कभी नहीं पड़ता। उस आदमी ने कहा, यह तुम क्या कह रहे हो! हमने तो अब तक यही सुना कि जो भी तुम्हारे साथ रहता है, नुकसान में पड़ता है।\nउसने कहा, तुम समझो, फिर तुम कभी ऐसा न कहोगे। अब यह जो नया साझीदार है, पूरी पूंजी लगा रहा है। पूरी पूंजी वह लगा रहा है, पूरा अनुभव मैं लगा रहा हूं। फिफ्टी-फिफ्टी समझो। आधा मेरा है, आधा उसका। अनुभव मेरा, धन उसका। और तुमसे मैं कहता हूं कि पांच साल में अनुभव उसके पास होगा और धन मेरे पास। लेकिन तुम समझते हो कि मैं ही फायदे में रहूंगा, वह फायदे में नहीं रहेगा? अनुभव!\nलेकिन हम जिंदगी में कई बार जीवन का धन गंवा चुके और अब तक उस अनुभव को उपलब्ध नहीं हुए, जो वह साझीदार कह रहा था कि पांच साल में मेरा मित्र हो जाएगा। हमने न मालूम जीवन के धन को कितनी बार गंवाया है। हम किसी अनुभव को उपलब्ध नहीं हुए। हम फिर वही करते हैं। हम फिर वही करते हैं। हम फिर वही करते चले जाते हैं। जैसे अनुभव जैसी कोई चीज हमारे जीवन में पैदा ही नहीं होती। कल भी वही किया, परसों भी वही किया। पिछले वर्ष भी वही किया था। आने वाले वर्षों में भी आप वही करेंगे। क्या मतलब है इसका? कहीं कोई चीज है, जैसे बिलकुल हम विक्षिप्त की तरह सम्मोहित हैं संसार के साथ। बिलकुल बंधे हैं पागल की तरह; आब्सेस्ड हैं। नजर नहीं हटती, जैसे किसी ने नजर बांध दी हो; वशीकरण हो गया हो।\nइसलिए कृष्ण कहते हैं कि मेरी माया में डूबे हुए, मेरे सम्मोहन में डूबे हुए; प्रकृति की दुस्तर माया में डूबे हुए मूढ़जन, मेरा भजन नहीं कर पाते हैं। हिप्नोटाइज्ड बाई नेचर। बिलकुल हिप्नोटाइज्ड हैं; प्रकृति के गुणों से सम्मोहित हो गए हैं। और मेरा स्मरण नहीं कर पाते। बस, प्रकृति का ही स्मरण करते हैं। उन्हें कुछ मिलने वाला नहीं है। लेकिन अगर अनुभव भी मिल जाए, तो बहुत। और जिसे अनुभव मिल जाता है, वह तत्काल रूपांतरित हो जाता है।\nएक मित्र मेरे पास आए थे, वे कह रहे थे कि दूसरी शादी करने का विचार कर रहा हूं। मैंने उनसे कहा कि जहां तक मुझे याद आती है, तुम छः महीने पहले भी आए थे, जब तुम्हारी पत्नी जिंदा थी, तब तुम तलाक देने का सोचते थे। उन्होंने कहा, हां, इस स्त्री को तो तलाक देने की सोचता था, ऊब गया था। और मैंने कहा, जहां तक मुझे याद है, तुमने कहा था कि अगर मेरा किसी तरह इस स्त्री से तलाक हो जाए, तो मैं संन्यास ही ले लूं। लेकिन अब यह स्त्री अपने आप विदा हो गई। अब तुम दूसरी शादी की क्यों सोच रहे हो?\nतो मैंने उन्हें कहा कि किसी मनोवैज्ञानिक से भी कोई यही पूछ रहा था, तो उसे मनोवैज्ञानिक ने कहा कि इससे मालूम पड़ता है, यह अनुभव के ऊपर आशा की विजय है। अनुभव के ऊपर आशा की विजय!\nअनुभव तो यही है। वह आदमी कह रहा है कि अब मैं बचना चाहता हूं किसी तरह उस कलह से, जिसका नाम शादी था; उस उपद्रव से। लेकिन फिर करने का मन हो रहा है। अनुभव के ऊपर आशा जीत रही है फिर। इस आशा में कि शायद दुबारा वैसा न हो।\nइसी आशा में हम हजारों जन्म गंवा देते हैं। फिर खोजेंगे धन; शायद इस बार धन मिल जाए। फिर खोजेंगे पद; शायद इस बार पद मिल जाए। फिर खोजेंगे मकान; शायद इस बार मकान मिल जाए। लेकिन कभी मकान नहीं मिलता, मौत मिलती है, कब्र मिलती है। और कभी धन नहीं मिलता; ढेर जरूर लग जाता है धन का; भीतर आदमी निर्धन का निर्धन रह जाता है। कभी पद नहीं मिलता; सब पद मिल जाते हैं; भीतर की हीनता उतनी की उतनी रह जाती है; उसमें कहीं कोई अंतर नहीं पड़ता।\nमनोवैज्ञानिक कहते हैं कि राजनीतिज्ञ जितने ज्यादा इनफीरिआरिटी कांप्लेक्स से, हीनता की ग्रंथि से पीड़ित होते हैं, इतना कोई भी पीड़ित नहीं होता है। सच तो यह है कि हीनता की ग्रंथि से पीड़ित होते हैं, इसीलिए पदों की तलाश पर निकलते हैं।\nलेनिन के पैर, कुर्सी पर बैठता था, साधारण कुर्सी पर, तो जमीन तक नहीं पहुंचते थे। ऊपर का हिस्सा बड़ा था, नीचे का हिस्सा छोटा था। मनोवैज्ञानिक कहते हैं--विशेषकर एडलर--कि लेनिन यह दिखाने के लिए कि मैं कुछ हूं...! वह जो छोटे पैर थे, उनकी हीनता मन में उसको भारी थी।\nहिटलर ना-कुछ था। फौज में एक साधारण से सिपाही की तरह उसे निकाला गया था। वह दिखाने को उत्सुक हो गया कि मैं भी कुछ हूं।\nजिन लोगों के भीतर बहुत हीनता की ग्रंथि है, वे किसी बड़े पद पर खड़े होकर दुनिया को दिखाना चाहते हैं, हम कुछ हैं, समबडी। लेकिन उससे कोई अंतर नहीं पड़ता। हीनता की ग्रंथि भीतर रहती है, सोना ऊपर सज जाता है; पद ऊपर हो जाते हैं; रेशम लग जाता है; मखमल लग जाती है; गोटा-सितारा लग जाता है। वह भीतर जो हीन आदमी था, हीन का हीन बना रह जाता है।\nलेकिन कितने ही अनुभव के बाद भी हमारे हाथ अनुभव की संपदा नहीं लगती। क्योंकि अनुभव की संपदा लग जाए, तो वह जो सम्मोहन है प्रकृति का, वह तत्काल टूट जाता है। और प्रकृति का सम्मोहन टूटा कि आपकी आंखें उस तरफ उठती हैं, जिस ओर प्रभु है।\nसम्मोहन से बंधे रहना मूढ़ता है। प्रभु की ओर आंखों का उठ जाना, उसका भजन शुरू हो जाए, उसका नर्तन शुरू हो जाए, उसका कीर्तन भीतर जग उठे, जीवन एक नृत्य बन जाए--प्रभु को समर्पित, उसके चरणों में झुका हुआ--तो परम आनंद की उपलब्धि होती है। लेकिन वह सम्मोहन टूटे, तभी संभव है।\nप्रियो हि ज्ञानिनोऽत्यर्थमहं स च मम प्रियः।। 17।।\nउनमें भी नित्य मेरे में एकीभाव से स्थिति हुआ अनन्य प्रेम भक्ति वाला ज्ञानी अति उत्तम है, क्योंकि मेरे को तत्व से जानने वाले ज्ञानी को मैं अत्यंत प्रिय हूं और वह ज्ञानी मेरे को अत्यंत प्रिय है।\nएकी रूप से, अनन्य भाव से, तत्व को समझकर, मुझे जो प्रेम करता है, वह ज्ञानी उत्तम है।\nदो बातें। एकीभाव से; जरा भी फासला नहीं रखता जो मेरे और अपने बीच; किंचित मात्र भेद नहीं मानता जो अपने और मेरे बीच। यह बड़ी कठिन बात है। इसे थोड़ा समझना होगा।\nक्या कभी आपने खयाल किया कि प्रेम जिससे भी हमारा होता है, हम उससे कुछ भी नहीं छिपाते! अगर कुछ भी छिपाते हैं, तो वह मतलब यही हुआ कि प्रेम नहीं है; पूरा नहीं है। और पूरा ही प्रेम होता है; अधूरा तो कोई प्रेम होता नहीं।\nप्रेम का अर्थ है, जिस व्यक्ति से मेरा प्रेम है, उसके साथ मैं ऐसे ही रहूंगा, जैसे मैं अपने ही साथ हूं। उससे मैं कुछ भी छिपाऊंगा नहीं। न मेरा कोई पाप, न मेरा कोई झूठ, न मेरी कोई वृत्ति। उससे मैं कुछ भी न छिपाऊंगा। उसके सामने मैं उघड़कर बिलकुल नग्न हो जाऊंगा, मैं जैसा हूं।\nक्या परमात्मा के सामने कभी आप उघड़कर पूरे नग्न हुए हैं?\nईसाइयत ने, क्रिश्चियनिटी ने कन्फेशन ईजाद किया इसी सिद्धांत के आधार पर। आधार यही है कि तब तक प्रार्थना पूरी नहीं हो सकती, जब तक कि किसी ने अपने पापों को स्वीकार न कर लिया हो, अन्यथा पाप का छिपाना ही फासला रहेगा, डिस्टेंस रहेगा।\nएक आदमी खड़ा है भगवान के मंदिर में जाकर और वह जान रहा है कि मैंने चोरी की है। पुलिस से तो छिपा रहा है; घर के लोगों से छिपा रहा है; गांव के लोगों से भी छिपा रहा है; भगवान से भी छिपा रहा है! खड़ा है चंदन-तिलक वगैरह लगाकर। और उस चंदन-तिलक के पीछे चोर खड़ा है। और भगवान की प्रार्थना कर रहा है बड़े जोर-शोर से! तो फासला भारी है।\nइसलिए ईसाइयत ने सच में कीमती तत्व विश्व के धर्म में जोड़ा, और वह तत्व था, कन्फेशन, स्वीकारोक्ति। पहले अपने पाप का स्वीकार, फिर पीछे प्रार्थना। ताकि कोई फासला न रह जाए। तुम नग्न और उघड़कर एक हो जाओ। कम से कम परमात्मा से तो पूरी बात कह दो। कम से कम उसके सामने तो वही हो जाओ, जो तुम हो!\nसारी दुनिया में तो धोखा हम चलाते हैं। जो हम नहीं होते, वैसा दिखाते हैं। कमजोर आदमी सड़क पर अकड़कर चलता है। हालांकि सब अकड़ कमजोर आदमी की गवाही देती है। ताकतवर आदमी क्यों अकड़कर चलेगा? किससे अकड़कर चलेगा?\nकमजोर आदमी अकड़कर चलता है। निर्बल आदमी साहस की बातें करता है। कुरूप आदमी सौंदर्य के प्रसाधनों का उपयोग करता है। इसलिए दुनिया जितनी कुरूप होती जाती है, उतने सौंदर्य के साधन की ज्यादा जरूरत पड़ती है। क्योंकि वह कुरूपता को छिपाना है सब तरफ से।\nस्त्रियों को कुरूपता का बोध ज्यादा भारी है। क्योंकि शरीर का बोध थोड़ा पुरुष से ज्यादा है; बाडी कांशसनेस थोड़ी ज्यादा है। तो वे अपने बैग में ही सब सामान लिए हुए हैं। वहीं उनका सारा सौंदर्य उस बैग में बंद है। जरा मौका मिला कि उनको फिर अपने को तैयार कर लेना है! अपने पर जरा भरोसा नहीं है। वह जो बैग में थोड़ा-सा सामान पड़ा है, उस पर सारा भरोसा है। एक पतली पर्त है सौंदर्य की, जिसके पीछे कुरूपता अपने को ओट में लेती है।\nहम दुनिया को तो धोखा दे रहे हैं। पर यह धोखा क्या परमात्मा के पास भी ले जाइएगा? क्या वहां भी इसी धोखे की शक्ल को, इसी मास्के, इसी मुखौटे को लेकर खड़े होंगे? क्या वहां भी परमात्मा को दिखलाने की कोशिश करेंगे वह, जो कि आप नहीं हैं? तो फिर एकीभाव न रहा। फिर प्रेम नहीं है, प्रार्थना नहीं है।\nकृष्ण कहते हैं, एकीभाव को उपलब्ध हुआ, जो छिपाता ही नहीं कुछ।\nजैसे छोटा बच्चा बगल के मकान से फल चुराकर खा आया है और दौड़ता चला आ रहा है अपनी मां को कहने, कि देखा, आज पड़ोसी के घर में घुस गया और फल खाकर चला आ रहा हूं! ऐसा सरल, इतना इनोसेंट, जो परमात्मा के सामने अपने को बिलकुल प्रकट कर देता है, तो एकीभाव निर्मित होता है; नहीं तो एकीभाव निर्मित नहीं होता।\nएक आदमी अपने विवाह का पच्चीसवां वर्ष-दिन मना रहा था; पच्चीस वर्ष पूरे हो गए थे। एक मित्र ने उससे पूछा कि पच्चीस वर्ष तुम पति और पत्नी दोनों इतनी शांति से साथ रहे हो; तुम दोनों के बीच भी कुछ ऐसी बातें हैं क्या, जो तुम्हारी पत्नी तुम्हारे बाबत न जानती हो, और तुम तुम्हारी पत्नी के बाबत न जानते हो?\nउस आदमी ने कहा कि ऐसी बहुत-सी बातें हैं, जो पत्नी सोचती है कि उसके बाबत मुझे पता नहीं हैं, हालांकि मुझे पता हैं। और इसीलिए मैं सोचता हूं, ऐसी भी बहुत-सी बातें जरूर होंगी, जो मैं सोचता हूं, मेरी पत्नी को पता नहीं हैं, लेकिन उसे पता हैं। अगर तुम सच ही पूछ रहे हो, तो ये पच्चीस साल हम साथ रहे, यह कहना कठिन है। हम इन पच्चीस सालों में अपने-अपने मुखौटों को सम्हालने में लगे रहे। हम एक-दूसरे को वह दिखाने की कोशिश करते रहे हैं, जो हम नहीं हैं। और यही हमारा दुख है, यही हमारी पीड़ा है, यही हमारी परेशानी है।\nहालांकि पच्चीस साल जिसके साथ रहो, वह सब जान लेता है; मुखौटे के पीछे जो छिपा है, उसको भी जान लेता है। क्योंकि कभी नींद में मुखौटा उखड़ जाता है। कभी क्रोध में उतर जाता है। कभी बाथरूम से एकदम जल्दी से बाहर निकल आए; खयाल न रहा, मुखौटा नहीं होता चेहरे पर। कभी मौके-बेमौके जिसके हम साथ रहते हैं, वह झांक ही लेता है कि पीछे कौन आदमी है! लेकिन फिर भी कोशिश चलती है।\nबाप बेटे के सामने नहीं खुलता। पत्नी पति के सामने नहीं खुलती। मित्र मित्र के सामने नहीं खुलता। सारी पृथ्वी एक बड़ा डिसेप्शन, एक बड़ा जाल है। और इसीलिए हम इतने परेशान, इतने चिंतित और बोझिल हैं, क्योंकि सारी दुनिया हमारे खिलाफ है और हम अकेले लड़ रहे हैं। एक-एक आदमी इतनी बड़ी दुनिया के खिलाफ लड़ रहा है। इतनी बड़ी दुनिया को धोखा देने में लगा हुआ है, तो लड़ाई भारी है।\nपरमात्मा के पास तो वही पहुंच सकेगा, जो अपने सब धोखे, अपने मुखौटे, अपनी शक्लें मंदिर के बाहर छोड़ जाए, भीतर जाकर नग्न खड़ा हो जाए और कह दे कि मैं ऐसा हूं।\nएकीभाव बहुत वैज्ञानिक बात है। जब किसी से मैं कुछ भी नहीं छिपाता, तो एकीभाव उत्पन्न होता है। जब तक छिपाता हूं, तब तक दूजापन, दुई, द्वैत, दूसरापन मौजूद रहता है। एक।\nदूसरा, कृष्ण कहते हैं कि ऐसा एकीभाव, अनन्य भाव और तत्व को समझकर, जो ज्ञानी मेरे पास आता है, मुझे प्रेम करता है, उसे मैं भी प्रेम करता हूं। तत्व को समझकर! क्योंकि बहुत बार ऐसा हो जाता है कि कुछ लोग बिना तत्व को समझे...।\nबिना तत्व को समझे! तत्व का अर्थ है, बिना जीवन के रहस्य को समझे, बिना किसी गहरी अंडरस्टैंडिंग, बिना किसी समझ के, धर्म की यात्रा पर निकल जाते हैं, तब बड़ी कठिनाई होती है। ऐसे अप्रौढ़ चित्त, ऐसे जुवेनाइल, बचकाने चित्त, जिनमें अभी कोई प्रौढ़ता न थी और जो धर्म की यात्रा पर निकल जाते हैं, वे धर्म को तो उपलब्ध होते नहीं, सिर्फ धर्म को ही अप्रौढ़ बनाने में सफल हो पाते हैं।\nऐसा हुआ है चारों तरफ। सारी दुनिया में ऐसा हुआ है। कई बार तो आप जीवन के सत्य को समझकर धर्म की तरफ नहीं जाते; बल्कि धार्मिक बातें आपको प्रलोभनपूर्ण लगती हैं, इसलिए चले जाते हैं। इसका फर्क आप समझ लें। तत्व को समझकर जाने वाले और प्रलोभन से जाने वाले का क्या फर्क है?\nमैंने आपसे बात कही कि परमात्मा को पाना परम आनंद है। आपके मन में ग्रीड पकड़ी, लोभ पकड़ा। आपको लगा कि अरे, परमात्मा को पाना परम आनंद है, तो हम भी पा लें! आपने सोचा कि ठीक है। बुद्ध भी कहते हैं, महावीर भी कहते हैं, कृष्ण भी कहते हैं, क्राइस्ट भी, मोहम्मद भी, सब कहते हैं कि उसे पा लेना परम आनंद है। आपके मन में लोभ जगा।\nलेकिन आपको पता नहीं कि वे सब कहते हैं कि लोभ जिसके मन में है, वह उसे न पा सकेगा। अब बड़ी कठिनाई हो गई। और आप चले मंदिर की तरफ, मस्जिद की तरफ। आपने सोचा कि चलो आनंद मिलता है, तो हम इसको भी पा लें।\nमहावीर एक गांव में ठहरे हैं। उस गांव का सम्राट श्रेणिक महावीर से मिलने आया। और उसने महावीर के चरणों पर सिर रखा और उसने कहा कि आपकी कृपा से...।\nझूठ बोल रहा था वह यह। महावीर के पास ऐसा झूठ नहीं बोलना चाहिए। क्योंकि वही मैं कह रहा हूं, एकीभाव नहीं है। वह बोला, आपकी कृपा से! हालांकि उसकी आंखें, उसका सिर कह रहा था कि मेरे सामर्थ्य से। लेकिन वह कह रहा था, आपकी कृपा से। फार्मल। महावीर के पास फार्मेलिटी लेकर नहीं जाना चाहिए; औपचारिकता।\nमहावीर ने कहा, क्षमा करो। तुम क्या कहने जा रहे हो! मैंने तो तुम पर कभी कोई कृपा नहीं की! उसने कहा कि नहीं-नहीं, आपकी बिना कृपा के क्या हो सकता है! यह सब राज्य-वैभव सब आपकी कृपा से मिला है। महावीर ने कहा, मुझे मत घसीटो। क्योंकि तुमने न मालूम कितने लोगों की हत्याएं की हैं, मेरा कोई इससे लेना-देना नहीं है। तुम न मालूम कितने लोगों का लहू पी गए हो। इससे मेरा क्या संबंध है!\nनहीं, वह बोला, बिना आपकी कृपा के क्या हो सकता था! सब आपकी कृपा से हुआ है। लेकिन अभी-अभी मुझे पता चला कि यह सब बेकार है, जब तक ध्यान का आनंद न मिल जाए। तो मैं आपसे पूछने आया हूं कि कितना खर्च पड़ेगा? मैं खरीद लूं। ध्यान का आनंद खरीद लेंगे। ऐसी क्या चीज है, जो मैं नहीं खरीद सकता हूं?\nमहावीर को कैसी मुसीबत हुई होगी, हम समझ सकते हैं। ऐसी मुसीबत महावीर जैसे लोगों को रोज होती है। वह बेचारा कुछ गलत नहीं कह रहा है। वही वेटरनरी डाक्टर की भाषा है। वह सब चीजें खरीदता रहा है। जो भी चीज चाहिए, खरीद लेता है। सोचा कि ध्यान, सामायिक। महावीर का ध्यान के लिए शब्द है, सामायिक। सामायिक कैसे मिल जाए? मैंने बड़ी तारीफ सुनी है कि बड़ा आनंद है। इसको भी खरीद लेंगे!\nमहावीर ने कहा, ऐसा करो। बड़ा कठिन है मामला। सौदा बहुत मुश्किल है। लेकिन फिर अब तुम कहते हो, खरीद लोगे, तो तुम ऐसा करो कि तुम्हारे गांव में एक मेरा भक्त रहता है। एक बहुत गरीब आदमी का नाम महावीर ने लिया कि वह तुम्हारे गांव में रहता है; बहुत गरीब आदमी है। वह ध्यान को उपलब्ध हो गया है; वह थोड़ा-सा ध्यान तुम्हें बेच देगा। तुम चले जाओ; कीमत पूछ लो।\nवह गया कि कोई हर्जा नहीं है। ध्यान क्या, मैं उस पूरे आदमी को ही खरीदकर महल लिए जाता हूं। उसकी क्या बात है, उठवा लेंगे घर पूरे आदमी को ही। उसने उस पूरे आदमी को घर उठवा लिया! आदमी तो आ गया। उसने कहा कि बोल भाई, क्या लेगा तू तेरे ध्यान का? जो तुझे लेना हो, ले जा।\nउस आदमी ने कहा कि आप बिलकुल नासमझ हैं। आप कुछ समझे नहीं। ध्यान कहीं खरीदा जा सकता है! और मैं बेचना भी चाहूं, तो कैसे बेचूं! यह तो मेरी भीतरी दशा है।\nउसने कहा, यह बातचीत छोड़ो। ऐसी कौन-सी चीज है, जो मैं नहीं खरीद सकता? मैंने तुझे ही उठवा लिया, तो तेरे ध्यान का क्या वश है, जो नहीं आएगा। तेरा ध्यान क्या घर पड़ा रह गया? तू जाकर वापस उठाकर ला। तू जो कहे, मैं देने को तैयार हूं। तू फिक्र मत कर। लाख, दो लाख, दस लाख, करोड़--कितना तुझे चाहिए? तू बोल, और ले ले; और ध्यान दे जा।\nउस आदमी ने कहा कि तुम मेरी जान ले लो; ध्यान बेचना मुश्किल है। क्योंकि तुम समझ ही नहीं पा रहे कि ध्यान क्या है। उसने कहा, कुछ भी हो, इससे मुझे मतलब नहीं। लोग कहते हैं कि ध्यान मिलने से बड़ा आनंद मिलता है; हमें आनंद से मतलब है। जाने दे ध्यान; ध्यान से तुझे जो आनंद मिला है, वह कोई और तरकीब से मिल सकता हो, तो मुझे बता दे।\nहम में से अधिक लोग धर्म की तरफ लोभ के कारण उत्सुक होते हैं। एक। सुनते हैं खबर समाधि की, कि खिलते हैं फूल परम; सुनते हैं खबर ध्यान की, कि भीतर हो जाता है मौन आत्यंतिक; सुनते हैं, कि मृत्यु भी थक जाती है उसके सामने, जो स्वयं को जान लेता है, हार जाती है। मन में लोभ पकड़ता है, हम भी क्यों न पा लें?\nपर ध्यान रखना, लोभी नहीं पा सकेगा। इसलिए कृष्ण कहते हैं, तत्व को समझकर।\nपरमात्मा में आनंद मिलता है, ऐसा जानकर जो चलेगा, वह लोभ से जा रहा है। संसार में दुख है, ऐसा समझकर जो जा रहा है, वह तत्व को जानकर जा रहा है। इस फर्क को आप समझ लेना।\nसंसार व्यर्थ है, ऐसा जानकर जो जा रहा है, वह तत्व को जानकर जा रहा है। और जो मान रहा है कि संसार तो बिलकुल ठीक है, परमात्मा को और जोड़ लें इसी में थोड़ा-सा; उसका सुख भी ले लें। यह तो मिल ही रहा है, उसे भी ले लें। वह आदमी सिर्फ प्रलोभन से जा रहा है; तत्व को जानकर नहीं जा रहा है।\nदुनिया में अधिक लोग प्रभु के मंदिर की तरफ प्रलोभन से जाते हैं या भय के कारण जाते हैं, जो कि प्रलोभन के सिक्के का दूसरा पहलू है। भय के कारण, या लोभ के कारण।\nमौत पास आती है, तो बूढ़ा आदमी घबड़ाने लगता है। वह सोचता है, अब मरे! अब क्या होगा? अब होगा क्या? अब तो यह मौत चली आ रही है। अब कोई बचा नहीं सकेगा। अब कितने ही लोग मुझे वोट दे दें, तो भी मामला हल होगा नहीं। वह वोट पड़ी रह जाएगी, मैं मर जाऊंगा। अब कितनी ही तिजोड़ी मेरी बड़ी हो, अब वह किसी काम की नहीं है; अब मेरी मुट्ठी उसको बांध नहीं पाएगी। अब मैं मरा। अब कोई बचा नहीं सकेगा। अब बेटे, जिनके लिए मैंने जिंदगी गंवाई, अब मुझे बचा न सकेंगे। मित्र, जिनके लिए मैंने सब लगाया, अब मुझे बचा न सकेंगे। समाज, जिससे मैं डरता था, अब मुझे बचा न सकेगा। अब इस भय की थर्राहट की हालत में आदमी सोचता है, चलो, भगवान का सहारा ले लें। अब वही बचा सकेगा।\nभयभीत आदमी भगवान की तरफ चला जाता है। इसलिए मंदिरों-मस्जिदों में, गिरजों में बूढ़े, वृद्ध इकट्ठे हो जाते हैं--भय के कारण। भय के कारण। ये वे ही लोग हैं, जो जवान थे, तब नहीं आए। और ये वे ही लोग हैं, जो अपने घर के जवानों को भी अभी कह रहे होंगे कि अभी क्या जरूरत है तुम्हें जाने की। अभी तो जवानी है।\nआज एक वृद्ध महिला मेरे पास आई थी। उसकी लड़की ने संन्यास ले लिया, तो वृद्ध महिला बहुत परेशान है। वह कह रही है कि अभी तो इसकी उम्र--अभी तो यह जवान है! मैंने उससे कहा कि यह जवान है, लेकिन तू तो बूढ़ी हो गई! तेरा इरादा कब संन्यास का है? इसका संन्यास रुकवाने आई थी वह कि इसका संन्यास रोको; इसको संन्यास नहीं लेना है। यह तो अभी जवान है। मैंने कहा, तेरा क्या इरादा है? तुझे तो संन्यास ले लेना चाहिए। तू तो बूढ़ी हो गई! उसने कहा, वह तो मैं सोचूंगी। लेकिन इसका तो छुड़वा दो।\nतो बूढ़े लोग जवानों को कहते हैं कि तुम तो अभी जवान हो, तुम्हें धर्म से क्या लेना-देना! क्योंकि धर्म को उन्होंने सिर्फ भय की भाषा में समझा है। सिर्फ भय। जब भय पकड़ ले और पैर कंप जाएं, और हाथ-पैर हिलने लगें, और मौत धक्के देने लगे, तब आखिरी वक्त राम-राम कह लेना।\nइसलिए तो हम, जब आदमी मर जाता है, तो राम-राम कहकर उसको मरघट तक ले जाते हैं! बेचारा खुद नहीं कह पाया; हम कह रहे हैं! उनको तो मौका नहीं मिला। अब हम तो कम से कम इतना तो उनको साथ दें, कि उनको मरघट तक पहुंचा आएं राम-राम कहकर। जिंदगी उनकी चूक गई; उन्होंने कभी राम-राम न कहा। अब मर गए हैं, तो अब हम उनको राम-राम कहने जा रहे हैं!\nमगर एक लिहाज से अच्छा है, क्योंकि आप भी जब मरेंगे, तो दूसरे आपको भी...! एक म्युचुअल कांसपिरेसी चल रही है, पारस्परिक षडयंत्र, कि हम तुम्हें भेज आएंगे, तुम हमें भेज आना। राम-राम कह देना आखिरी वक्त। अगर कहीं कोई परमात्मा होगा, तो सुन लेगा कि बड़ा भक्त मर गया। देखो, राम-राम की आवाज आ रही है! जिंदगीभर जिनके हृदय से राम नहीं निकला, मरी-मराई लाश के चारों तरफ राम-राम कर रहे हैं!\nमरते दम तक धर्म का खयाल आना शुरू होता है--भय के कारण, तत्व की समझ से नहीं। क्योंकि तत्व की समझ का फिर जवानी, बुढ़ापे और बचपन से कोई संबंध नहीं है। तत्व की समझ बड़ी और बात है, उसका उम्र से कोई लेना-देना नहीं है।\nइसलिए कृष्ण कहते हैं, वे हैं मेरे प्यारे, जो तत्व को समझकर मेरी ओर आते हैं। उन्हें मैं ज्ञानी कहता हूं। भय से, लोभ इत्यादि से जो आ जाते हैं, उनका कुछ मतलब नहीं है। और वे मुझे प्रेम करते हैं, मैं भी उन्हें बहुत प्रेम करता हूं।\nइसका क्या मतलब होगा? क्या कृष्ण का प्रेम भी सशर्त है, कंडीशनल है, कि जब आप उनको प्रेम करेंगे, तभी वे आपको प्रेम करेंगे? क्या परमात्मा भी कोई शर्तबंदी करता है कि तुम मेरा नाम भजोगे, तो मैं तुम्हें प्रेम करूंगा? तुम तत्व को समझकर आओगे, तो मैं तुम्हें प्रेम करूंगा? क्या परमात्मा भी इस तरह की शर्त रखता है? तब तो प्रेम बड़ा छोटा हो जाएगा।\nनहीं, कृष्ण का यह मतलब नहीं है कि जो मुझे प्रेम करते हैं, मैं उन्हें प्रेम करता हूं। मतलब यह है कि परमात्मा का प्रेम तो सबके ऊपर बरसता है। लेकिन जो परमात्मा को प्रेम नहीं करते, उन्हें उस प्रेम से कभी संबंध नहीं हो पाता, मिलन नहीं हो पाता।\nजैसे एक उलटा घड़ा रखा है और बरस रही है वर्षा आकाश से। बादल घनघोर बरस रहे हैं, उलटा घड़ा रखा है। रखा रहे। कोई ऐसा नहीं है कि उलटे घड़े पर बादल नहीं बरस रहे हैं। उस पर भी बरस रहे हैं; लेकिन वह भरेगा नहीं। सीधे घड़े रखे होंगे, वे भर जाएंगे। फिर मेघ कह सकते हैं कि जो सीधे घड़े हैं, उन्हें मैं भर देता हूं। लेकिन इसका मतलब यह नहीं कि उलटे घड़ों पर बरसता नहीं पानी। लेकिन उलटे घड़े खुद ही उलटे बैठे हैं; उसमें कोई क्या कर सकता है! और पक्की जिद्द करके बैठे हैं कि हम तो उलटे ही बैठे रहेंगे; हम कभी सीधे न होंगे!\nप्रभु को जो प्रेम करता है, उसे प्रेम मिलता है, उसका कुल मतलब इतना ही है कि उसे ही पता चलता है कि मिल रहा है। जो प्रेम ही नहीं करता, उसे कभी पता नहीं चलता कि मिल रहा है।\nइसलिए जब हम कहते हैं, प्रभु की कृपा, तो ऐसा मत सोचना कि किसी पर होती है और किसी पर नहीं होती है। प्रभु की कृपा तो ऐसे ही बरस रही है, जैसे सूरज निकला हो, और सभी घरों पर किरणें बरस रही हैं। लेकिन कुछ लोग अपने दरवाजे बंद किए बैठे हैं। किन्हीं के दरवाजे भी खुले हैं, तो वे इतने होशियार हैं कि आंख बंद किए बैठे हैं! क्या करिएगा? सूरज क्या करे? इनकी आंखों की पलकें खोले? खोले, तो ये नाराज होंगे। पुलिस में रिपोर्ट लिखवाएंगे कि हम सो रहे थे, नाहक सूरज ने हमारी आंखें खोल दीं। क्या करे सूरज, इनके दरवाजे तोड़े? पुलिस में रिपोर्ट लिखवा देंगे कि सूरज चोर हो गया; हमारे दरवाजे खोलकर भीतर घुसने लगा। सूरज बाहर खड़ा रहेगा; जब आप दरवाजा खोलेंगे, आ जाएगा। जब आप आंख खोलेंगे, तो किरण भीतर पहुंच जाएगी।\nपरमात्मा का प्रेम तो सब पर बरस रहा है समान। लेकिन इसका यह मतलब नहीं कि आपको समान मिलता है। समान आपको मिलता नहीं, क्योंकि आप लेते ही नहीं। बरसता समान है, मिलता अलग-अलग है। मिलता अपनी-अपनी पात्रता से है। मिलता अपनी-अपनी उन्मुखता से है।\nअब जो आदमी लोभ के कारण परमात्मा की तरफ गया, उसका घड़ा उलटा रहेगा। वह कितनी ही प्रार्थना करे, कितनी ही प्रार्थना करे, उसे प्रेम परमात्मा का मिलेगा नहीं। जो भय के कारण परमात्मा की तरफ गया, उसका घड़ा उलटा रहेगा। वह कितना ही चीखे-चिल्लाए, उसकी चीख-चिल्लाहट परमात्मा के लिए नहीं है, भय की वजह से है।\nलेकिन जो जीवन के तत्व को समझकर गया कि ठीक है। यह जीवन, यह सारा खेल, यह सारा नाटक दो कौड़ी का है, इसका कोई मूल्य नहीं है। अब मैं उसकी तलाश में चलूं, जो इस जीवन के पार है। इस जीवन के किसी प्रलोभन की वजह से नहीं; यह जीवन, टोटल, पूरा का पूरा बेकार हुआ, इसलिए; नाटक हुआ, व्यर्थ हुआ, इसलिए; यह सारा अनुभव सारहीन हुआ, इसलिए अब मैं हटूं और उस तरफ खोजूं। क्या है वहां? कौन है वहां? कौन-सी संपदा है वहां? खोजूं!\nइस जिज्ञासा से जो गया ज्ञानी, तत्व को जानकर, एकीभाव को उपलब्ध हुआ, अनन्य होकर मुझे प्रेम करता है, मैं भी उसे प्रेम करता हूं।\nलेकिन जाएंगे नहीं। थोड़ी देर आपके घड़े को सीधा करने की कोशिश करें। ये नाचेंगे फकीर हमारे; थोड़ा आपके घड़े में भी गिर जाए, इसका खयाल रखें। उलटे न बैठे रहें। उलटे बैठे का मतलब है कि बैठे हैं अकड़कर कि कहीं कोई चीज भीतर न चली जाए।\nताली बजाएं। धुन में साथ दें। बैठे-बैठे आनंदित होकर मगन हों। ये पांच मिनट का पूरा आनंद लेकर जाएं।


बड़ी मात्रा में टैक्स चोरी, सोनू सूद के घर लगातार तीसरे दिन IT विभाग की तलाशी: रिपोर्ट\nHomeदेश-समाजलगातार तीसरे दिन सोनू सूद के घर IT विभाग का तलाशी अभियान, बड़ी मात्रा...\nसोनू सूद 'बृहन्मुम्बई महानगरपालिका (BMC)' की रडार पे भी आए थे, जब उन पर जुहू में स्थित एक6मंजिला इमारत को बिना ज़रूरी अनुमति लिए होटल में तब्दील कर देने के आरोप लगे थे।\nअभिनेता सोनू सूद के घर लगातार तीसरे दिन IT विभाग की तलाशी (फाइल फोटो)\nअभिनेता सोनू सूद के घर लगातार तीसरे दिन IT विभाग का तलाशी अभियान जारी है। मीडिया रिपोर्ट्स की मानें तो बड़ी मात्रा में टैक्स चोरी की बात भी पता चली है। ‘न्यूज़ 18’ ने अपने सूत्रों के हवाले से ये जानकारी दी है। बताया जा रहा है कि उन्हें फिल्मों के जरिए मिली धनराशि और उन्हें किए गए कई व्यक्तिगत पेमेंट्स में भी टैक्स चोरी की बात पता चली है। ‘सूद चैरिटी फाउंडेशन’ का वित्त भी जाँच के घेरे में है।\nये लगातार तीसरा दिन है, जब आयकर विभाग के अधिकारी सोनू सूद के ठिकानों पर तलाशी अभियान चला रहे हैं और सर्वे कर रहे हैं। सोनू सूद न सिर्फ बॉलीवुड, बल्कि दक्षिण भारतीय फिल्मों में भी खासे सक्रिय रहे हैं। अभी तक IT विभाग की तलाशी को एजेंसी ने ‘छापेमारी (Raid)’ नहीं बताया है, इसे ‘सर्वे’ ही कहा गया है। सोनू सूद का एकाउंटेंट यात्रा में है, जिस कारण जाँच में और भी देर हो रही है।\nये सर्वे बुधवार (15 सितंबर, 2021) को शुरू हुआ, जब मुंबई और लखनऊ में सोनू सूद से जुड़े6ठिकानों पर तलाशी ली गई। सोनू सूद द्वारा की गई एक रियल एस्टेट डील भी जाँच के घेरे में है। ये मामला टैक्स चोरी से जुड़ा हुआ है। सोनू सूद ‘बृहन्मुम्बई महानगरपालिका (BMC)’ की रडार पे भी आए थे, जब उन पर जुहू में स्थित एक6मंजिला इमारत को बिना ज़रूरी अनुमति लिए होटल में तब्दील कर देने के आरोप लगे थे।\nअवैध निर्माण के आरोपों के मामले में BMC के विरुद्ध अदालत का दरवाजा भी खटखटाया था। जब बॉम्बे हाईकोर्ट ने उनकी अपील को रद्द कर दी तो वो सुप्रीम कोर्ट पहुँचे। हाल ही में दिल्ली की AAP सरकार ने उन्हें स्कूल में बच्चों के मेंटरशिप योजना का ब्रांड एम्बेसडर नियुक्त किया है। हालाँकि, राजनीति में आने की अटकलों को वो टालते रहे हैं। उन्होंने इन अटकलों को झूठा और आधारहीन बताते हुए कहा था कि उनकी या उनके परिवार की राजनीति में कोई रुचि नहीं है।\n48 वर्षीय सोनू सूद कोरोना महामारी के दौरान खासे चर्चा में रहे थे, जब दावा किया गया था कि उन्होंने कई मजदूरों व गरीबों की मदद की है। कोरोना की लहर जब अपने उच्चतम स्तर पर थी, तब उन्होंने कई मजदूरों को ट्रेनों व फ्लाइट्स के जरिए घर भेजा था। वहीं अब अरविंद केजरीवाल की पार्टी और कॉन्ग्रेस उनके समर्थन में उतर आई है। दोनों ने केंद्र की राजग सरकार पर बदले की कार्रवाई का आरोप लगाया है।\nThis is not the first time that IT officials have come to Sonu Sood’s house. They have also been there in 2012 after red flags were raised regarding his acquisition ofahouse worth ₹30 crores.\nHow desperate was the Congress back then @SupriyaShrinate?? #SonuSoodITSurvey pic.twitter.com/JVVncwcmOA\n— Priti Gandhi – प्रीति गांधी (@MrsGandhi) September 16, 2021\nवैसे 2012 में आयकर (IT) विभाग सोनू सूद के घर पर छापेमारी कर चुकी है, जब केंद्र में यूपीए-2 की सरकार थी। हाल ही में अभिनेता सोनू सूद ने घोषणा की थी कि वह अगले साल रूस के कज़ान में विशेष ओलंपिक विश्व शीतकालीन खेलों में भारतीय दल के साथ जाएँगे। वह इस आयोजन के भारतीय ब्रांड एंबेसडर हैं। उन्होंने 31 जुलाई को अपने जन्मदिन पर विशेष ओलंपिक भारत के विशेष एथलीटों और अधिकारियों के साथ एक वर्चुअल बातचीत के दौरान यह घोषणा की।\nSearched termsSonu Sood, सोनू सूद, IT Raid, आईटी छापेमारी, Tax Evasion, टैक्स चोरी


Loot Offer : दोपहिया वाहन पर मिल रही 20 हजार तक की छुट | Bihar News\nLoot Offer : दोपहिया वाहन पर मिल रही 20 हजार तक की छुट\nअगर आप दोपहिया वाहन खरीदने की सोच रहे थे तो आपको इससे अच्छा मौका नहीं मिल सकता. लगभग सभी वाहनों पर दस से बीस हजार तक की छुट मिल रही है ...\nअगर आप दोपहिया वाहन खरीदने की सोच रहे थे तो आपको इससे अच्छा मौका नहीं मिल सकता. लगभग सभी वाहनों पर दस से बीस हजार तक की छुट मिल रही है जिसका फायदा आप अपने नजदीकी दोपहिया वाहन के शो रूम में जाकर जानकारी पा सकते हैं.\nसबसे खास बात ये है कि इसकी अंतिम तारीख 31 मार्च यानी की आज है. तो आप जल्द से जल्द अपने नजदीकी दोपहिया वाहन के शो रूम में विजिट करें.\nदरअसल, बीएस-3 वाहनों की बिक्री पर पाबंदी 1 अप्रैल से लागू हो रही है. ऐसे में अब एक दिन का ही समय शेष बचा है. वाहनों के डीलरों ने अपना स्टॉक निकालने के लिए वाहनों की कीमत 20 से 40 फीसदी तक सस्ती कर दी है.\nआलम ये रहा कि देश के कई राज्यों में दोपहिया वाहनों का स्टॉक खत्म हो गया है. देश के कई शहरों में गुरुवार दोपहर को दोपहिया वाहनों के शोरूम पर धनतेरस और दिवाली जैसा नजारा दिखा.\nदरअसल, सुप्रीम कोर्ट के आदेश के बाद एक अप्रैल से बीएस-3 वाहनों की बिक्री व पंजीकरण नहीं हो सकेगा. इस वजह से डीलरों ने गुरुवार को अचानक दाम घटा दिए.\nवाहनों की बिक्री से जुड़े एक कर्मचारी ने बताया कि आज से दाम में सीधे 15 हजार की छूट दी जा रही है, लेकिन उनके पास कोई दोपहिया वाहन उपलब्ध नहीं है.\nBihar News: Loot Offer : दोपहिया वाहन पर मिल रही 20 हजार तक की छुट


www.webkhabar.com | gurughantalon-ka-rag-darabari\nगुरूघंटालों का राग दरबारी\nप्रकाश भटनागर 01-Feb-2019\nयदि गुरूघंटालों का तुलनात्मक अध्ययन करने की आदत हो तो ‘राग दरबारी’ को पढ़ना अंतत: जीवन की सबसे कठिन प्रक्रियाओं में से एक हो सकता है। रंगनाथ को छोड़ दीजिए। बाकी तो इस उपन्यास के एक-एक पात्र की हरकत पढ़कर आप इसी भ्रम का शिकार हो जाते हैं कि इनमें से किसे छोटा और किसे बड़ा गुरूघंटाल मानें। राग दरबारी जैसे कई वैद्यजी, रुप्पन, बद्री, प्रिंसिपल साहब, रामाधीन, छोटा पहलवान, जोगनाथ, सनीचर और लंगड़ आपको इस समय देश के सियासी शिवपालगंज में देखने मिल जाएंगे। सबमें होड़ मची हुई है। खुद को अगले से बड़ा गुरूघंटाल साबित करने की। इसके चलते सच का मूल स्वरूप कहीं कंदराओं में जा छिपा है। जो है, झूठ है। अविश्वास से सना हुआ। दुर्भावना की गंदगी से बजबजाता हुआ। दुष्टता के परनाले में बेशर्म के पौधे की तरह पनपता हुआ। मनोहर पर्रिकर बनाम राहुल गांधी का पुराण इसका सर्वाधिक ताजा उदाहरण है। बाकी मिसालों की भी एक्सपायरी डेट अभी नहीं निकली है। नरेंद्र मोदी ने जो चोला 2014 में ओढ़कर सफलता हासिल की, वही चोला अब राहुल गांधी भी अपनी मूल शख्सियत पर कसकर बांध चुके हैं। इतना कसकर कि उनके बेचारे मूल का ही दम घुटता जा रहा है। भारतीय राजनीति के इस धोबीघाट पर आज बगैर किसी मेहनत के ‘मैं हूं गुरूघंटाल’ फिल्म बनायी जा सकती है। मल्टी स्टारर इस फिल्म के लिए कथा सहित पटकथा और संवादों की मगजमारी की कोई जरूरत नहीं है।\nशाम को किसी न्यूज बुलेटिन को देख लें और सुबह कुछ अखबार पढ़ लिए जाएं। कहानी, स्क्रिप्ट और डायलॉग तुरंत तैयार हो जाएंगे। लेकिन इस फिल्म के आरम्भ में मोटे हर्फ में ‘हमारे प्रेरणास्त्रोत श्री अरविंद केजरीवाल’ जरूर लिखा जाए। क्योंकि भारतीय राजनीति को झूठ का पर्याय बनाने का आज का लोकप्रिय चलन उनकी ही देन है। इस पूर्व सरकारी अफसर ने अन्ना हजारे के आंदोलन को जिस तरह राजनीति के मयखाने में किसी बार बाला की तरह नचाया, वह ‘न भूतो न भविष्यति’ की प्रत्यक्ष मिसाल कहा जा सकता है। दिल्ली के मुख्यमंत्री की जुबान काटकर छोटी करना पड़ गई, लेकिन उनके झूठ लगातार बड़ा कद हासिल करते चले गये। लेकिन राजनीति की जीबी रोड या कमाठीपुरा इलाके का यह बेदर्द चलन है कि केजरीवाल को उनके किए का सिला नहीं मिल सका। वह तमाम प्रपंचों के बावजूद राष्ट्रीय राजधानी से बाहर अपनी पार्टी को सत्ता में नहीं ला सके। मध्यप्रदेश के हालिया विधानसभा चुनाव में तो आम आदमी पार्टी का एक भी उम्मीदवार अपनी जमानत तक नहीं बचा सका। सियासत के गलियारों में सफेद झूठ को प्रतिस्थापित करने वाले केजरीवाल के इस अवदान का अवमूल्यन होना अभी बाकी है। खैर, निराश नहीं होना चाहिए। राजनीति के अधोपतन के कई काण्ड अभी सामने आना शेष हैं। तब शायद एक ऐसा दिन आए, जब कलियुग के हर पहलू की प्रतिनिधि बन चुकी राजनीति गर्व से कहे, ‘हे केजरीवाल, तुम्हारी जय हो।’\n’ इस जयकारे के स्वाभाविक हकदार तो मोदी, राहुल, मायावती, अखिलेश, ममता बनर्जी, लालू प्रसाद यादव एंड संस, नीतिश कुमार, रामविलास पासवान, उपेंद्र कुशवाह आदि और ‘लाल झंडा सलाम’ का खोखला हो चुका नारे लगाने वाले भी हैं। हर कोई सरापा झूठ में लिपटा हुआ। सच को कांख में दबाकर उसका दम घोटने पर आमादा। सनसनी पसंद मीडिया का एक तबका उनका सहचर है। कॉर्पोरेट में तब्दील हो चुके मीडिया हाउस उनके हमदम हैं। तो फिर रंगनाथ कौन है? रंगनाथ इस देश का वह मूर्ख तबका है, जो आज भी किसी नेता का जोश या ईमानदारी भरा भाषण सुनकर ताली ठोकने लगता है। सवाल यह उठता है कि गुरुघंटाल यूनिवर्सिटी में राहुल ने एकलव्य की तरह मोदी को ही क्यों गुरू द्रोणाचार्य मान लिया? क्या वह इस बात से आश्वस्त हैं कि सन 2014 के शुरूआती दिनों जैसा थोथा, दम्भ से भरा और सिरे से झूठा आचरण अपना कर दिल्ली के दिल तक कब्जा करना आसान है? यदि गांधी की यह सोच है तो उन्हें इस बात के लिए तैयार रहना चाहिए कि वह किसी भी दिन गलत साबित हो सकते हैं। मोदी ने गुजरात में तमाम प्रतिकूल हालात के बावजूद लगातार तीन बार अपनी दम पर भाजपा को विजय दिलाई। भाजपा में कई दिग्गजों के विरोध के बावजूद खुद की क्षमता से प्रधानमंत्री पद तक पहुंच गए। ऐसे-ऐसे अनुभवों में पारंगत होने के बाद उन्होंने बीते आम चुनाव से पहले अपना नया रूप सार्वजनिक किया था। गांधी के हिस्से ऐसी कोई सफलता या संघर्ष नहीं आया है। इसलिए यदि वह केवल झूठ बोलकर आगे बढ़ने और सफल होने का सपना देख रहे हैं तो उन्हें यह याद दिलाना उचित होगा कि नकल के लिए भी अकल की जरूरत होती है।


दूसरे कार्यकाल पर करोड़ों भारतीयों को नरेंद्र मोदी ने लिखा पत्र, आपको मिला क्या? - National Dunia\nहोम National दूसरे कार्यकाल पर करोड़ों भारतीयों को नरेंद्र मोदी ने लिखा पत्र, आपको...\nदूसरे कार्यकाल पर करोड़ों भारतीयों को नरेंद्र मोदी ने लिखा पत्र, आपको मिला क्या?\nनरेंद्र मोदी की दूसरी सरकार को आज 1 साल पूरा हो गया है। इस अवसर पर प्रधानमंत्री नरेंद्र मोदी ने देश के करोड़ों लोगों को पत्र लिखकर अपनी 1 साल की उपलब्धियों को बताया है। साथ ही लोगों के विश्वास के लिए उनको धन्यवाद भी दिया है।\nकरोड़ों लोगों को लिखे गए इस पत्र में उन्होंने अपनी पिछली सरकार के कार्यकाल में की गई उपलब्धियों को भी गिनाया है, तो साथ ही 1 साल के भीतर किए गए ऐतिहासिक फैसलों के बारे में भी जानकारी दी है।\nइसके साथ ही उन्होंने भविष्य के भारत और विश्वगुरु बनने की तरफ अग्रसर भारत के बारे में भी जानकारी दी है।\nयह है पत्र-\nआज से एक साल पहले भारतीय लोकतंत्र के इतिहास में एक नया स्वर्णिम अध्याय जुड़ा। देश में दशकों बाद पूर्ण बहुमत की किसी सरकार को लगातार दूसरी बार जनता ने जिम्मेदारी सौंपी थी।\nइस अध्याय को रचने में आपकी बहुत बड़ी भूमिका रही है। ऐसे में आज का यह दिन मेरे लिए अवसर है आपको नमन करने का, भारत और भारतीय लोकतंत्र के प्रति आपकी इस निष्ठा को प्रणाम करने का।\nयदि सामान्य स्थिति होती तो मुझे आपके बीच आकर आपके दर्शन का सौभाग्य मिलता। लेकिन वैश्विक महामारी कोरोना की वजह से जो परिस्थितियां बनी हैं, उन परिस्थितियों में मैं इस पत्र के द्वारा आपके चरणों में प्रणाम करने और आपका आशीर्वाद लेने आया हूं।\nबीते वर्ष में आपके स्नेह, शुभाशीष और आपके सक्रिय सहयोग ने मुझे निरंतर एक नई ऊर्जा, नई प्रेरणा दी है। इस दौरान आपने लोकतंत्र की जिस सामूहिक शक्ति के दर्शन कराए, वह आज पूरे विश्व के लिए एक मिसाल बन चुकी है।\nवर्ष 2014 में आपने, देश की जनता ने देश में एक बड़े परिवर्तन के लिए वोट किया था, देश की नीति और रीति बदलने के लिए वोट किया था।\nउन पांच वर्षों में देश ने व्यवस्थाओं को जड़ता और भ्रष्टाचार के दलदल से बाहर निकलते हुए देखा है। उन पांच वर्षों में देश ने अंत्योदय की भावना के साथ गरीबों का जीवन आसान बनाने के लिए गवर्नेंस को परिवर्तित होते देखा है।\nउस कार्यकाल में जहां विश्व में भारत की आन बान शान बढ़ी, वहीं हमने गरीबों के बैंक खाते खोलकर, उन्हें मुफ्त गैस कनेक्शन देकर, मुफ्त बिजली कनेक्शन देकर, शौचालय बनवाकर, घर बनवाकर गरीब की गरिमा भी बढ़ाई।\nपिछला कार्यकाल देश की अनेक आवश्यकताओं की पूर्ति के लिए समर्पित रहा।\nवर्ष 2019 में आपका आशीर्वाद, देश की जनता का आशीर्वाद, देश के बड़े सपनों के लिए था, आशाओं-आकांक्षाओं की पूर्ति के लिए था। और इस एक साल में लिए गए फैसले इन्हीं बड़े सपनों की उड़ान हैं।\nआज जन-जन से जुड़ी जन मन की जनशक्ति, राष्ट्रशक्ति की चेतना को प्रज्वलित कर रही है। गत एक वर्ष में देश ने सतत नए स्वप्न देखे, नए संकल्प लिए और इन संकल्पों को सिद्ध करने के लिए निरंतर निर्णय लेकर कदम भी बढ़ाए।\nयह भी पढ़ें : Today Exam of JEE Main\nभारत की इस ऐतिहासिक यात्रा में देश के हर समाज, हर वर्ग और हर व्यक्ति ने बखूबी अपना दायित्व निभाया है। ‘सबका साथ, सबका विकास, सबका विश्वास’, इस मंत्र को लेकर आज देश सामाजिक हो या आर्थिक, वैश्विक हो या आंतरिक, हर दिशा में आगे बढ़ रहा है।\nराष्ट्रीय एकता-अखंडता के लिए आर्टिकल 370 की बात हो, सदियों पुराने संघर्ष के सुखद परिणाम – राम मंदिर निर्माण की बात हो, आधुनिक समाज व्यवस्था में रुकावट बना तीन तलाक हो या फिर भारत की करुणा का प्रतीक नागरिकता संशोधन कानून हो, ये सारी उपलब्धियां आप सभी को स्मरण हैं।\nएक के बाद एक हुए इन ऐतिहासिक निर्णयों के बीच अनेक फैसले, अनेक बदलाव ऐसे भी हैं, जिन्होंने भारत की विकास यात्रा को नई गति दी है, नए लक्ष्य दिए हैं, लोगों की अपेक्षाओं को पूरा किया है।\nमछुआरों की सहूलियत बढ़ाने के लिए, उनको मिलने वाली सुविधाएं बढ़ाने और ब्लू इकोनॉमी को मजबूत करने के लिए विशेष योजनाओं के साथ-साथ अलग से विभाग भी बनाया गया है।\nइसी तरह व्यापारियों की समस्याओं के समय पर समाधान के लिए व्यापारी कल्याण बोर्ड के निर्माण का निर्णय लिया गया है। स्वयं सहायता समूहों से जुड़ी लगभग7करोड़ बहनों को भी अब ज्यादा वित्तीय सहायता दी जा रही है।\nहाल में ही स्वयं सहायता समूहों के लिए बिना गारंटी के ऋण को 10 लाख से बढ़ाकर दोगुना यानि 20 लाख कर दिया गया है।\nआदिवासी बच्चों की शिक्षा को ध्यान में रखते हुए देश में 450 से ज्यादा नए एकलव्य मॉडल रेसिडेंशियल स्कूलों के निर्माण का अभियान भी शुरू किया गया है।\nयह भी पढ़ें : क्या पायलट और गहलोत के बीच अब सब कुछ ठीक हो गया है?\nइसी का परिणाम है कि चाहे कंज्यूमर प्रोटेक्शन एक्ट हो, चिटफंड कानून में संशोधन हो, दिव्यांगों, महिलाओं और बच्चों को अधिक सुरक्षा देने वाले कानून हों, ये सब तेजी से बन पाए हैं।\nदेशहित में किए गए इस तरह के ऐतिहासिक कार्यों और निर्णयों की सूची बहुत लंबी है। इस पत्र में सब कुछ विस्तार से बता पाना संभव नहीं। लेकिन मैं इतना अवश्य कहूंगा कि एक साल के कार्यकाल के प्रत्येक दिन चौबीसों घंटे पूरी सजगता से काम हुआ है, संवेदनशीलता से काम हुआ है, निर्णय लिए गए हैं।\nदेशवासियों की आशाओं-आकांक्षाओं की पूर्ति करते हुए हम तेज गति से आगे बढ़ ही रहे थे कि वैश्विक महामारी कोरोना ने भारत को भी घेर लिया।\nएक ओर जहां अत्याधुनिक स्वास्थ्य सेवाओं और विशाल अर्थव्यवस्था वाली विश्व की बड़ी-बड़ी महाशक्तियां हैं, वहीं दूसरी ओर इतनी बड़ी आबादी और अनेक चुनौतियों से घिरा हमारा भारत है।\nकई लोगों ने आशंका जताई थी कि जब कोरोना भारत पर हमला करेगा तो भारत पूरी दुनिया के लिए संकट बनजाएगा।\nलेकिन आज सभी देशवासियों ने भारत को देखने का नजरिया बदलकर रख दिया है।\nआपने यह सिद्ध करके दिखाया है कि विश्व के सामर्थ्यवान और संपन्न देशों की तुलना में भी भारतवासियों का सामूहिक सामर्थ्य और क्षमता अभूतपूर्व है।\nताली-थाली बजाने और दीया जलाने से लेकर भारत की सेनाओं द्वारा कोरोना वॉरियर्स का सम्मान हो, जनता कर्फ्यू या देशव्यापी लॉकडाउन के दौरान नियमों का निष्ठा से पालन हो, हर अवसर पर आपने यह दिखाया है कि एक भारत ही श्रेष्ठ भारत की गारंटी है।\nनिश्चित तौर पर, इतने बड़े संकट में कोई यह दावा नहीं कर सकता कि किसी को कोई तकलीफ और असुविधा न हुई हो।\nहमारे श्रमिक साथी, प्रवासी मजदूर भाई-बहन, छोटे-छोटे उद्योगों में काम करने वाले कारीगर, पटरी पर सामान बेचने वाले, रेहड़ी-ठेला लगाने वाले, हमारे दुकानदार भाई-बहन और लघु उद्यमी, ऐसे साथियों ने असीमित कष्ट सहा है। इनकी परेशानियां दूर करने के लिए सभी मिलकर प्रयास कर रहे हैं।\nलेकिन हमें यह भी ध्यान रखना है कि जीवन में हो रही असुविधा जीवन पर आफत में न बदल जाए। ऐसे में, प्रत्येक भारतीय के लिए हर दिशा-निर्देश का पालन करना बहुत आवश्यक है।\nजैसे अभी तक हमने धैर्य और जीवटता को बनाए रखा है, वैसे ही उसे आगे भी बनाए रखना है। यह एक बड़ा कारण है कि भारत आज अन्य देशों की तुलना में ज्यादा संभली हुई स्थिति में है।\nयह लड़ाई लंबी है, लेकिन हम विजय पथ पर चल पड़े हैं और विजयी होना हम सबका सामूहिक संकल्प है।\nयह भी पढ़ें : मुख्यमंत्री की रेस में हनुमान बेनीवाल का पेच-\nइन परिस्थितियों में आज यह चर्चा भी बहुत व्यापक है कि भारत समेत तमाम देशों की अर्थव्यवस्थाएं कैसे उबरेंगी?\nलेकिन दूसरी ओर यह विश्वास भी है कि जैसे भारत ने अपनी एकजुटता से कोरोना के खिलाफ लड़ाई में पूरी दुनिया को अचंभित किया है, वैसे ही आर्थिक क्षेत्र में भी हम नई मिसाल कायम करेंगे।\n130 करोड़ भारतीय अपने सामर्थ्य से आर्थिक क्षेत्र में भी विश्व को चकित ही नहीं, बल्कि प्रेरित भी कर सकते हैं।\nअभी हाल में आत्मनिर्भर भारत अभियान के लिए दिया गया 20 लाख करोड़ रुपये का पैकेज इसी दिशा में उठाया गया एक बड़ा कदम है।\nयह अभियान हर देशवासी के लिए, हमारे किसान, हमारे श्रमिक, हमारे लघु उद्यमी, हमारे स्टार्ट-अप्स से जुड़े नौजवान, सभी के लिए, नए अवसरों का दौर लेकर आएगा।\nबीते छह वर्षों की इस यात्रा में आपने निरंतर मुझ पर आशीर्वाद बनाए रखा है, अपना प्रेम बढ़ाया है। आपके आशीर्वाद की शक्ति से ही, देश पिछले एक साल में ऐतिहासिक निर्णयों और विकास की अभूतपूर्व गति के साथ आगे बढ़ा है।\nलेकिन फिर भी मुझे पता है कि अब भी बहुत कुछ करना बाकी है। देश के सामने चुनौतियां अनेक हैं, समस्याएं अनेक हैं। मैं दिन-रात प्रयास कर रहा हूं। मुझ में कमी हो सकती है, लेकिन देश में कोई कमी नहीं है।\nऔर इसलिए, मेरा विश्वास स्वयं से ज्यादा आप पर है, आपकी शक्ति, आपके सामर्थ्य पर है।\nपिछला लेखविष्णुदत्त विश्नोई आत्महत्या मामले में राजेन्द्र सिंह राठौड़, मनोज न्यांगली समेत 200 लोगों के खिलाफ मुकदमा, जांच सीआईडी-सीबी को\nअगला लेख4 घंटे धूलभरी आंधी के बाद देर रात जयपुर में झमाझम


अमरिस सैनी रिलीज़ की तारीख - सितम्बर 26, 2019\nडबलर "निवेश - दो बार ज्यादा से ज्यादा" प्रणाली पर काम करते हैं। इस मामले में, आपको सावधान रहने की जरूरत है और उसके सिर के साथ पूल में न कूदें। शुरुआती जो बड़ी रकम को प्राप्त करने के लिए निवेश करते हैं, जैसा कि उन्हें लगता कैंडलस्टिक चार्ट का विश्लेषण करते समय तीन मान्य ताएँ है, वही क्रिप्टोकरेंसी, कुछ भी नहीं बचा है। एक तिमाही में कम से कम तीन खरीदी लेनदेनों के लिए अपना एसबीआई प्रीमियम उपयोग करने पर तिमाही में पाए गए प्वाइंट्स का तीन गुणा पाएँ।\nएक और कमजोरी यह है कि निर्णय को ऐसी स्थिति से नहीं जोड़ा जा सकता है जो पहले नहीं हुई थी, और इसलिए इसे हल करने का कोई अनुभव नहीं है। इसके अलावा, इस दृष्टिकोण के साथ, प्रबंधक मुख्य रूप से उन दिशाओं में कार्य करना चाहता है जो उसके लिए परिचित हैं, जिसके परिणामस्वरूप वह खोने का जोखिम उठाता है। अच्छा परिणाम दूसरे क्षेत्र में, जाने-अनजाने में इस पर आक्रमण करने से इंकार कर दिया। पवन त्रिपाठी/नोएडाः नोएडा में पोंजी स्कीम के नाम पर 100 करोड़ से अधिक रुपये की ठगी का एक मामला सामने आया है. ठगी के शिकार पीड़ित ने सेक्टर-20 थाने में मामला अपने साथ हुई ठगी का मामला दर्ज कराया है. पीड़ित का आरोप है कि जालसाज लोगों को लुभावने ऑफर्स का लालच देते थे और फिर निशाना बनाते थे. फॉरेक्स ट्रेडिंग के नाम पर जालसाज हर महीने4से 10 प्रतिशत तक के रिटर्न का झांसा देते थे. पीड़ित व्यक्ति दिल्ली के एक अस्पताल में अनिल कुमार कार्यरत हैं, जहां उनके स्टाफ के एक व्यक्ति ने उन्हें इस फ्रॉड कंपनी में निवेश करने की सलाह दी थी।\nपेशेवर विश्लेषण ऑर्डरबुक ट्रेडिंग वॉल्यूम प्रोफ़ाइल कैंडलस्टिक चार्ट का विश्लेषण करते समय तीन मान्य ताएँ पदचिह्न चार्ट ऑर्डर फ्लो सॉफ्टवेयर ट्यूटोरियल। हालांकि, जापानी मुद्रा के भविष्य के लिए आशावादी दृष्टिकोण हैं।\nएक लेखक बनने के अपने बड़े सपनों के साथ, वह काले घर के रखवालों का साक्षात्कार शुरू करने का फैसला करती है जो वर्षों से प्रमुख सफेद परिवारों की देखभाल करते हैं। जो कुछ कहना है वह वास्तव में सुनना नहीं चाहता है।\nमॉडेम आवधिक कानून और आवर्त सारणी, एस, पी, डी और एफ ब्लॉक तत्वों के वर्तमान रूप, तत्वों कैंडलस्टिक चार्ट का विश्लेषण करते समय तीन मान्य ताएँ के गुणों में आवधिक रुझान परमाणु और आयनिक रेडी, आयनीकरण थैलीपी, इलेक्ट्रॉन लाभ थैलेपी, वैलेंस, ऑक्सीकरण। Video: दुनिया की बड़ी कंपनियां फेसबुक से किनारा क्यों कर रही हैं? पैसा सभी प्रकार के लोगों को आकर्षित करता है, जो लोग एक ईमानदार सड़क के बाद नकदी अर्जित करना चाहते हैं, लेकिन उन लोगों को भी जो पहले लोगों का शिकार करना चाहते हैं। इंटरनेट के लिए धन्यवाद, ओलंपिक व्यापार जैसे प्लेटफार्मों पर पैसे का व्यापार करना वैध है। और यह कहना होगा, कि ओलम्पिक व्यापार ने एक सुरक्षित जगह बनाने में बहुत प्रयास किया। हैकर्स के पास व्यावहारिक रूप से कोई पहुंच नहीं है. [अधिक पढ़ें. ] ओलंपिक व्यापार व्यापारियों पर हमले के लिए वॉचआउट के बारे में!\nइस समस्या को हल करने के लिए, बीएनबी की शेष राशि का पर्याप्त रखना सुनिश्चित करें और बिन बही खाता सेटिंग में "बीएनबी का उपयोग करने के लिए भुगतान करें" विकल्प को सक्षम करें। नव उदार शासन के तहत भारत का आर्थिक अनुभव इस प्रकार आने वाले दिनों में मौलिक परिवर्तन से गुजर रहा है। भारत में नव उदारवाद ने मजदूरों, किसानों और छोटे उत्पादकों को हमेशा से निचोड़ा है, भले ही वह किसी भी संकट से पीड़ित हो; लेकिन अब यह एक गंभीर संकट से पीड़ित है, वैश्वीकृत वित्त अर्थव्यवस्था अपनी ओर मोड़ कर, कामकाजी लोगों का निचोड़ कई गुना बढ़ जाएगा, और यहां तक कि वेतन कमाई करने वाले और शहरी मध्यम वर्ग भी इसकी चपेट से बच नहीं पाएंगे। अब हम नव उदारवाद के ज़ालिम फन के साथ आगे बढ़ रहे हैं।\nनेहमी लक्षात ठेवा स्टॉक बाजारात गुंतवणूक करण्याचा एक महत्त्वाचा पैलू स्टॉक निवड आहे. टिप्स आणि श्रवणशक्तीद्वारे जाणे चांगले निवड होऊ शकत नाही, जे गुंतवणूक कैंडलस्टिक चार्ट का विश्लेषण करते समय तीन मान्य ताएँ करतात केवळ नंतर पश्चात्ताप करू शकतात. नीट निवडा, सुज्ञपणे निवडा येथे मोटो असू शकते।\nविदेशी मुद्रा के लिए रोबोट स्वचालित व्यापार के लिए प्रोग्राम होते हैं जो आपके लिए सोते समय पैसे कमाते हैं। आपके व्यक्तिगत सलाहकार जो दिन में 24 घंटे काम करने के लिए तैयार होते हैं और थके हुए कभी नहीं होते हैं। लेकिन क्या वे वास्तव में काम करते हैं? मेरे मैनुअल में "विदेशी मुद्रा के लिए स्वचालित और सिग्नलिंग प्रोग्राम" पर, मैं इस और अन्य सवालों का जवाब दूंगा। अर्थात्।\nसूचक मानक निर्देशों के अनुसार MT4 में सेट किया गया है। यदि आपका ब्रोकर MT4 से ट्रेडिंग का समर्थन नहीं करता है, तो निर्देशों का पालन करें। उन्होंने कहा कि पिछली चीजों को दोहराने की आवश्यकता क्या है? एक नीति, जो अब अगले कुछ दशकों तक लागू होने जा रही है, वह खेल-कूद की गतिविधियों पर पूरी तरह से मौन है।\n2012 में गर्मियों में अंतर्राष्ट्रीय व्यापार सम्मेलन में, इंस्टा फॉरेक्स ने इसके एरोस्टैट को आधिकारिक लोगो के साथ प्रदर्शित किया। इंस्टा फार्क्स के साथ व्यापार, काम करने की परेशानी और वित्तीय समस्याओं से मुक्त होने और अपनी पसंदीदा गतिविधि करने का एक अवसर है। इससे पहले कि मैं आपको अपना पहला व्यापार IQ Option पर रखने का तरीका दिखाऊं, मैं आपको पहले इस लेख को पढ़ने का सुझाव दूंगा डेमो खाता कैसे खोलें। लेकिन न्यू मोबाइल यूजर को व्हाट्सएप डाउनलोड करने की जानकारी नहीं रहती है की व्हाट्सएप डाउनलोड कैसे होता है, कैंडलस्टिक चार्ट का विश्लेषण करते समय तीन मान्य ताएँ व्हाट्सएप डाउनलोड कहां से करना होता है, आज की हमारी पोस्ट उन्हीं मोबाइल यूजर के लिए है जो अपने मोबाइल में व्हाट्सएप डाउनलोड चालू करना चाहते हैं लेकिन जानकारी नहीं होने के अभाव में व्हाट्सएप एक्टिवेट नहीं कर पाते है।\nअब, एक अन्य परिदृश्य पर विचार करें, जहां आपके बैंक खाते कैंडलस्टिक चार्ट का विश्लेषण करते समय तीन मान्य ताएँ में नकदी की निष्क्रियता रखने के बजाय आप इसे स्टॉक मार्केट में निवेश करने की योजना बनाते हैं या आप उस निवेश विकल्प में नकद निवेश करना चुनते हैं, जो कि 12% प्रतिवर्ष कहने पर बढ़ता है। तो 60 साल की उम्र में आपको 308 लाख हाथों की खपत होगी। सबसे पहले, एक ट्रेडिंग प्लेटफॉर्म सेट करें। हम आपके व्यक्तिगत खाते में Bintrader पर जाते हैं, और निम्नलिखित जोड़तोड़ करते हैं। तकनीकी विश्लेषण कई संकेतों (संकेतक, उद्धरणों का इतिहास, चार्ट आंकड़े और अन्य) पर आधारित है।\nनागरिकता क़ानून के खिलाफ अब दिल्ली के सीलमपुर में प्रदर्शन, हिंसा। द्विआधारी विकल्प आप जो भी प्लैटफॉर्म चुनते हैं उस के अनुसार आपके पास अलग-अलग आस्तियों में ट्रेड करने के अवसर होंगे। समान्यतया ब्रोकर निम्न आस्तियां ऑफर करते हैं।\nतो, आप ट्रेडिंग के सभी मूल सिद्धांतों को जानते हैं। यह स्टॉक खरीदने का समय कैंडलस्टिक चार्ट का विश्लेषण करते समय तीन मान्य ताएँ है। तैयार होने के बारे में हमारी बात पर लौटते हुए, कुछ भी आपको डेमो ट्रेडिंग से बेहतर तैयार नहीं करेगा - बेहतर बाजार का अनुभव प्राप्त करने के लिए वास्तविक समय की स्थितियों में ट्रेडिंग का एक जोखिम-मुक्त उपाय है यह डेमो अकाउंट। इसे अत्यधिक अनुशंसा की जाती है ता कि आप डेमो ट्रेडिंग में पहले खुद को डुबोएं और लाइव ट्रेडिंग में प्रवेश करने के लिए तैयार हो जाएँ। ठीक है, अब हम "ड्राइंग" मूल्य मूल्यों के बहुत ही विषय पर आगे बढ़ेंगे, जो कि सबसे भरोसेमंद कंपनियों ने आधिकारिक तौर पर सहारा लिया है। यह बहुत ही विज्ञापित सप्ताहांत व्यापार है।\nकिस प्रकार की ब्रोकरेज कंपनियां हैं फरवरी 29, 2020\nअसली व्यापारी से आधे अवधि के द्विआधारी विकल्पों के लिए रणनीति मार्च 7, 2017\nट्रेडिंग प्लेटफार्म ओलंपिक व्यापार - एक विस्तृत समीक्षा जनवरी 15, 2020\nब्रोकर ट्रेडिंग इंस्ट्रूमेंट्स अक्टूबर 26, 2019\nफिक्स्ड टाइम ट्रेडों के लिए कैसे जमा करें अक्टूबर 15, 2018


tiger zinda hai Box Office Collection salman khan five blockbuster movies - Box Office Collection: टाइगर जिंदा है से पहले सलमान खान की ये5फिल्में भी रहीं BLOCKBUSTER\nबॉलीवुड के सुपरस्टार सलमान खान ने क्रिसमस और नए साल का तोहफा अपनी फिल्म 'टाइगर जिंदा है' से दे दिया है.\nWritten by: अल्केश कुशवाहा, Updated: 23 दिसम्बर, 2017 7:39 PM\nTiger Zinda Hai: ये हैं सलमान की5ब्लॉकबस्टर फिल्में\nबॉक्स ऑफिस पर 'टाइगर जिंदा है' की धूम\nसलमान की2फिल्मों ने कमाए हैं 300 करोड़ रुपए से ज्यादा\nसबसे ज्यादा 'बजरंगी भाईजान' ने कमाए\nबॉलीवुड के सुपरस्टार सलमान खान ने क्रिसमस और नए साल का तोहफा अपनी फिल्म 'टाइगर जिंदा है' से दे दिया है. मीडिया में आई खबरों के अनुसार इस फिल्म ने पहले ही दिन करीब 38 करोड़ रुपए की कमाई की है. उम्मीद जताई जा रही है कि 'टाइगर जिंदा है' इसी वीकेंड में 100 करोड़ का आंकड़ा आसानी से छू लेगी. भारत की कमाई की बात करें तो सलमान खान की सबसे ज्यादा कमाने वाली फिल्म कबीर खान द्वारा निर्देशित 'बजरंगी भाईजान' थी. इसने कुल 320.24 करोड़ रुपए की कमाए. 2015 में रिलीज हुई इस फिल्म को भारत में ही नहीं बल्कि पाकिस्तान में भी पसंद किया गया. बता दें कि सलमान ने प्रभुदेवा के डायरेक्शन में बनी फिल्म 'वॉन्टेड' के बाद से फिर कभी भी पीछे मुड़ कर नहीं देखा.\nकुछ फिल्में छोड़ दी जाए तो सलमान की सारी मूवी बॉक्स ऑफिस पर हिट हुई. बजरंगी भाईजान के बाद दूसरे नंबर पर सबसे ज्यादा 'सुल्तान' ने कमाए. इस फिल्म को बॉक्स ऑफिस से कुल 300.45 करोड़ रुपए बटोरे. सलमान खान की ये दो फिल्में जो बॉक्स ऑफिस पर 300 करोड़ का आंकड़ा पार किया है. जबकि दो अन्य फिल्में भी हैं जिसने बॉक्स ऑफिस पर 200 करोड़ रुपए कमाए हैं.\nबजरंगी भाईजान (2015) 320 करोड़\nसुल्तान (2016) 300 करोड़\nकिक (2014) 233 करोड़\nप्रेम रतन धन पायो (2015) 207 करोड़\nएक था टाइगर (2012) 198 करोड़\nतीसरे नंबर पर बात करें तो 2014 में आई सलमान की 'किक' मूवी थी. इस फिल्म ने 233 करोड़ रुपए कमाए. फिल्म में सलमान के साथ को-एक्ट्रेस जैकलीन फर्नांडिस थीं. फिल्म का डायरेक्शन साजिद नाडियावाला ने किया था. चौथे नंबर की बात की जाए तो 2015 में रिलीज हुई फिल्म 'प्रेम रतन धन पायो' थी. इस फिल्म ने 207 करोड़ रुपए कमाए थे.\nपांचवें नंबर पर 'एक था टाइगर' ने 198 करोड़ रुपए कमाए थे. यह फिल्म साल 2012 में रिलीज हुई थी. इस फिल्म में कैटरीना कैफ को-स्टार थी. फिल्म का डायरेक्शन कबीर खान ने किया था. इसी की सीक्वल फिल्म 'टाइगर जिंदा है' शुक्रवार को रिलीज हुए. जोकि बॉक्स ऑफिस पर खूब धमाल मचा रही है.\ntiger zinda haiBox office collectionSalman Khansalman blockbuster moviesbox officeBox Office Collection Day 1first day collectionbox office recordKatrina Kaif


jharkhand-ex-cm-raghuvar-das-झारखंड में लूट की हेमंत सरकार ने दे रखी है छूट, झामुमो के लोग जल, जंगल और जमीन को लूट रहे है, कोर्ट का आदेश भी नहीं मान रहा है, लूटेरी सरकार को जनता सबक सिखायेगी, हर दिन खोलेगी भाजपा पोल, पूर्व मुख्यमंत्री रघुवर दास ने खोली सरकार की पोल - Sharp Bharat jharkhand-ex-cm-raghuvar-das-झारखंड में लूट की हेमंत सरकार ने दे रखी है छूट, झामुमो के लोग जल, जंगल और जमीन को लूट रहे है, कोर्ट का आदेश भी नहीं मान रहा है, लूटेरी सरकार को जनता सबक सिखायेगी, हर दिन खोलेगी भाजपा पोल, पूर्व मुख्यमंत्री रघुवर दास ने खोली सरकार की पोल - Sharp Bharat\njharkhand-ex-cm-raghuvar-das-झारखंड में लूट की हेमंत सरकार ने दे रखी है छूट, झामुमो के लोग जल, जंगल और जमीन को लूट रहे है, कोर्ट का आदेश भी नहीं मान रहा है, लूटेरी सरकार को जनता सबक सिखायेगी, हर दिन खोलेगी भाजपा पोल, पूर्व मुख्यमंत्री रघुवर दास ने खोली सरकार की पोल\nरांची : झारखंड के पूर्व सीएम रघुवर दास ने शुक्रवार को राजधानी रांची के रांची प्रेस क्लब में प्रेस कांफ्रेंस कर मौजूदा हेमंत सरकार पर जमकर निशाना साधा. उनके साथ मीडिया प्रभारी, सह मीडिया प्रभारी योगेंद्र प्रताप सिंह और सोशल मीडिया प्रभारी राहुल अवस्थी मौजूद. अपने संवाददाता सम्मेलन में रघुवर दास ने कहा कि झारखंड की हेमंत सरकार के 25 माह के कार्यकाल में कार्य नहीं बल्कि एक से बढ़कर एक कारनामे हुए हैं. सरकार जल, जंगल और जमीन का सौदा कर रही है. राज्य में बालू, पत्थर, कोयला व खनिज पदार्थों का खुलेआम अवैध धंधा चल रहा है. पूर्व मुख्यमंत्री ने कहा कि संथाल परगना में बालू व पत्थर का अवैध धंधा एक भाई के जिम्मे आ गया है, वहीं कोयले का अवैध काम दूसरे भाई के हाथ में है. ये अवैध काम पूरी तरह से संगठित रूप से चल रहा है. पुलिस प्रशासन को भी इस काम में लगाया गया है. हर जगह इन दोनों के अनुमति के बिना कोई भी काम नहीं कर सकता है. चाहे किसी के पास सरकारी अनुमति के रूप में लाइसेंस ही क्यों न हो. रघुवर दास ने कहा कि झामुमो के विधायक ही कई बार अवैध खनन, पत्थरों की ढुलाई के खिलाफ बोलते रहे हैं. अखबारों में भी अवैध खनन, बालू-पत्थर की ढुलाई के खिलाफ समय-समय पर खबरें प्रकाशित होती रहती हैं. कोर्ट की फटकार का भी असर नहीं हो रहा है. सरकार की ओर से इन्हें रोकने का प्रयास नहीं किया गया. रोके भी तो कौन? जो काम सरकार की सरपरस्ती में चल रहा हो, वह रूक ही नहीं सकता. रघुवर दास काफी हमलावर रहे. कहा कि 25 माह में लूट इतनी कि जिसे एक प्रेस कांफ्रेस के माध्यम से लोगों तक नहीं पहुंचाया जा सकता है इसलिए पांच प्रमंडलों की लूट कथा को प्रमंडलवार उदभेदन किया जायेगा. इस बार सरकारी संरक्षण में संथाल परगना और कोल्हान में हो रही लूट के बारे में आपके माध्यम से जनता तक पहुंचाने का प्रयास होगा. वर्तमान सरकार में बालू घाटों की नीलामी के मामले में भी काफी बड़ा घोटाला किया गया है. वर्ष 2019 में भाजपा सरकार के कार्यकाल में राज्य विभिन्न जिलों में अवस्थित बालू घाटों के संबंध में एक्सप्रेशन ऑफ इंटरेस्ट मांगे गए थे और पूरी प्रक्रिया के उपरांत सफल कंपनियों तथा व्यक्तियों के विषय में निर्णय भी लिया जा चुका था. इस बीच सरकार बदल गयी. प्रक्रिया पूरी होने के बावजूद संबंधित पट्टों का निष्पादन करने के बजाए सभी मामलों को लंबित रखा गया. इसके साथ ही ज्यादातर पार्टियों को उनकी इएमडी की राशि वापस कर दी गई। 25 माह बीत जाने के बाद भी स्थिति यथावत बनी हुई है ताकि बालू का अवैध उठाव हो सके. बालू माफियाओं ने तो नदियों में बने पुलों को भी बालू हटाकर कमजोर कर दिया है, जिसका उदाहरण पिछले दिनों देखने को मिला. सरकार नहीं चेती तो आनेवाले दिनों में और पुल गिरेंगे. दुमका जामा-रामगढ़ में भी अवैध बालू का उत्खनन जोरों पर है. जामा के भूरभूरी नदी से रोजाना 20 लाख रुपये से ज्यादा की बालू सरकार के संरक्षण में बाहर भेजी जा रही है. झारखंड की पहचान व सौंदर्य यहां के पहाड़-पर्वत हैं. हेमंत सरकार की सरपरस्ती में झारखंड से पत्थरों का अवैध धंधा उफान पर है. संथाल परगना में तो माफिया राज चल रहा है. यह बात उच्च न्यायालय को भी कहनी पड़ी. दुमका समेत पूरे संथाल परगना में खुलेआम पशु तस्करी की जा रही है. झामुमो के बड़े-बड़े नेता इस धंधे में संलिप्त हैं.\nजल-जंगल और जमीन को केवल नारा बना दिया\nरघुवर दास ने कहा कि जल, जंगल और जमीन को केवल नारा मानने वाली हेमंत सरकार के राज में जंगलों की भी अवैध कटाई जोरों पर है. लॉकडाउन के समय ही आठ जिलों में अंधाधुंध पेड़ों की कटाई हुई. रांची, चाईबासा का सारंडा जंगल, हजारीबाग, बोकारो, पलामू, जामताड़ा, दुमका व अन्य जिलों में हजारों पेड़ काट कर माफियाओं के द्वारा बेच दिये गये. जंगलों की दुहाई देनेवाले अब अपने बिल में छिप गये हैं. हाल ही में आये भारत सरकार के आंकड़ों के अनुसार झारखंड में वन व झाड़ियों का घनत्व पिछले दो साल में घटा है.\nकोलहान में शाह ब्रदर्श का मामला\nश्री दास ने कहा कि उनकी सरकार के समय कड़ाई करके पुराने अवैध खनन मामले में दंड के रूप में 4000-4500 करोड़ रुपये की राशि सरकारी खजाने में जमा कराई गई. वहीं वर्तमान सरकार तो उच्च न्यायालय के आदेश की भी धज्जियां उड़ाने से भी परहेज नहीं कर रही है. ताजा मामला शाह ब्रदर्श का है. शाह ब्रदर्स के मामले तो उच्च न्यायालय डिविजन बेंच के आदेश धज्जियां उड़ाई गई. उच्च न्यायालय ने LPA No. 351 of 2018 मामले में एक अक्टूबर 2018 को दिये निर्णय के अनुसार उक्त कंपनी को 80 करोड़ रुपए जमा करने और सितंबर 2020 तक पूरी दंड राशि के 250 करोड़ जमा कर देना था. उक्त कंपनी द्वारा रघुवर दास के कार्यकाल लगभग 100 करोड़ रुपए जमा कराए गए. शर्तों पूरी नहीं करने के कारण उस कंपनी की माइनिंग लीज हमारी सरकार ने रद्द कर दी.


खेल ड्रैगन मुट्ठी 3: युद्ध के समय ऑनलाइन. मुफ्त के लिए खेलो\nखेल ड्रैगन मुट्ठी 3: युद्ध के समय\nखेला गया: 53049\nखेल खेलते हैं ड्रैगन मुट्ठी 3: युद्ध के समय ऑनलाइन:\nखेल विवरण ड्रैगन मुट्ठी 3: युद्ध के समय\n. खेल खेलते हैं ड्रैगन मुट्ठी 3: युद्ध के समय ऑनलाइन.\nखेल ड्रैगन मुट्ठी 3: युद्ध के समय की तकनीकी विशेषताओं\nखेल ड्रैगन मुट्ठी 3: युद्ध के समय कहा: 26.10.2010\nखेल का आकार 4.62 एमबी\nखेल खेला जाता है: 53049 समय\nखेल रेटिंग: 4.5 बाहर5(637 अनुमान)\nखेल ड्रैगन मुट्ठी 3: युद्ध के समय की तरह खेल\nखेल ड्रैगन मुट्ठी 3: युद्ध के समय डाउनलोड\nअपनी वेबसाइट पर खेल ड्रैगन मुट्ठी 3: युद्ध के समय शामिल करें:\nड्रैगन मुट्ठी 3: युद्ध के समय\nअपनी वेबसाइट पर खेल ड्रैगन मुट्ठी 3: युद्ध के समय सम्मिलित करने के लिए, अपनी साइट के HTML कोड में कोड और कॉपी पेस्ट. आप खेल ड्रैगन मुट्ठी 3: युद्ध के समय , नकल की तरह है और एक दोस्त या अपने सभी दोस्तों के लिए लिंक भेज इसके अलावा, अगर दुनिया के साथ खेल का हिस्सा!\nखेल ड्रैगन मुट्ठी 3: युद्ध के समय के साथ, यह भी खेल में खेला जाता है:


सूरत: पाटीदार प्रदर्शनकारियों ने जलाई दो बसें – News Live Now\nLast updated Sep 13, 2017 226 0\nगुजरात में सूरत के कपोदरा इलाके में मंगलवार शाम को कुछ अज्ञात प्रदर्शनकारियों ने दो बसों को जला दिया. इस इलाके में पाटीदारों का दबदबा रहता है.\nखबरों के मुताबिक मंगलवार की शाम सौराष्ट्र भवन में गुजरात बीजेपी युवा मोर्चा के कार्यक्रम में हार्दिक पटेल की नेतृत्व वाली पाटीदार अनामत आंदोलन समिति से कथित तौर पर जुड़े कुछ लोगों ने हंगामा करने की कोशिश की थी.\nसमिति से जुड़े कुछ लोग भाजपा नेता ऋत्विज पटेल के कार्यक्रम के खिलाफ सौराष्ट्र भवन में विरोध प्रदर्शन करने की कोशिश कर रहे थे. यह कार्यक्रम भाजपा ने आगामी विधानसभा चुनावों को ध्यान में रखते हुए आयोजित किया था. बीजेपी पूरे राज्य में इस तरह की बैठकें आयोजित कर रही है.\nपुलिस ने जैसे ही प्रदर्शनकारियों को हिरासत में लेने कि कोशिश की तो बवाल मच गया. सूरत के पुलिस आयुक्त सतीश शर्मा ने बताया, ‘कुछ प्रदर्शनकारियों ने पुलिस पर पत्थराव भी किया. उसके बाद उन्होंने हीराबाग सर्कल में दो बसों को आग भी लगा दी. हालांकि किसी के घायल होने की खबर नहीं है.’\nकंट्रोल रूम के एक अधिकारी ने बताया कि स्थिति को नियंत्रण में लाने के लिए पुलिस को लाठीचार्ज भी करना पड़ा और करीब 10 लोगों को हिरासत में लिया गया. उन्होंने बताया कि कपोदरा में और आस-पास के इलाके में स्थिति अब नियंत्रण में है.\nराज्य भाजपा की युवा शाखा के अध्यक्ष ऋत्विज पटेल ने बताया, ‘यह हंगामा बस 6-7 लोगों द्वारा खड़ा किया गया है, अन्यथा पूरा पटेल समुदाय हमारे साथ है.’\nइस घटना को लेकर हार्दिक पटेल ने बताया कि उनके संगठन ने पुलिस से कहा था कि शहर के पाटिदार वर्चस्व वाले इलाके में किसी भी कार्यक्रम की अनुमति न दी जाए. उन्होंने यह भी दावा किया कि विरोध शांत था लेकिन पुलिस ने प्रदर्शनकारियों को बिना किसी कारण ही मारना शुरू कर दिया


MS Word में Insert Tab क्या है इसका उपयोग - Hindi World Tech\nJune 11, 2021 June 17, 2021 Anku\t0 Comments Insert Tab की Commands, MS Word में Insert Tab क्या है इसका उपयोग\nMS Word में Insert Tab दूसरे नंबर की टैब है। इस पर क्लिक करने पर हमें कई सारे टूल्स दिखाई देते है, जिनका उपयोग हम डॉक्यूमेंट में कुछ अतिरिक्त चीजें जैसे Table, Picture, Shapes, SmartArt, Chart, Header, Footer, Link, etc. Insert करने के लिए कर सकते है।\nInsert Tab की Commands\nInsert Tab में कुल दस Commands Group होते है। जिनमे Pages, Tables, Illustration, Add-ins, Media, Links, Comments, Header & Footer, Text और Symbols ग्रुप शामिल है। आइये इन सभी के बारे में एक-एक करके विस्तार से जानें।\nPages Group में कुल तीन Commands है। यह सभी डॉक्यूमेंट पेज से सम्बंधित है। आइये जाने इन Commands का क्या उपयोग है।\nCover Page – इस Commands का उपयोग आप डॉक्यूमेंट में एक Cover Page Insert करने के लिए कर सकते हैं। इसमें कई सारी टेम्पलेट्स भी मौजूद हैं, जिनका इस्तेमाल आप बेहतर Cover Page डिज़ाइन करने के लिए कर सकते हैं।\nBlank Page – इसके द्वारा आप डॉक्यूमेंट में एक नया Blank Page Insert कर सकते हैं।\nPage Break – इस Command का उपयोग वर्ड पेज में आपके द्वारा जहाँ पर कर्सर रखा होता हैं, वहां से एक नया पेज Insert करने के लिए होता है।\nयह विकल्प आपको माइक्रोसॉफ्ट वर्ड डॉक्यूमेंट में Table Insert करने की अनुमति देता हैं। इसमें आप Table को अलग डिज़ाइन भी दे सकते है।\nIllustration Group का उपयोग आप अपने डॉक्यूमेंट पेज पर Picture, SmartArt, Shapes, Chart, Screenshot, etc. को Insert करने के लिए करते हैं।\nPicture – पेज पर Picture Insert करने के लिए इस विकल्प पर क्लिक करें।\nShapes – इस विकल्प का प्रयोग आप वर्ड डॉक्यूमेंट में एक या उससे अधिक Shapes को जोडने के बाद उसमे टेक्स्ट, बुलेट, नंबरिंग और रंग इत्यादि जोड़ने के लिए कर सकते हैं।\nSmartArt – डॉक्यूमेंट में जानकारी को ग्राफिक के जरिये दर्शाने के लिए आप SmartArt का उपयोग कर सकते हैं।\nChart – डॉक्यूमेंट पेज पर जानकारी को ग्राफ़िक्स के जरिये प्रदर्शित करने के लिए चार्ट विकल्प का प्रयोग करें।\nScreenshot – इस विकल्प की मदद से आप अपने डिवाइस से स्क्रीनशॉट लेकर डॉक्यूमेंट में Insert कर सकते है।\nAdd-ins Group की मदद से यूजर कुछ अतिरिक्त प्रोग्राम को Word में जोड़ सकते है। उदाहरण के लिये हमने Wikipedia App को Word में जोड़ा। इसके बाद उसमें मौजूद जानकारी को हम आसानी से एक्सेस करके अपने डॉक्यूमेंट में इस्तेमाल कर सकते है।\nAdd-ins का उपयोग करके कई सारे अन्य कमांड और फीचर Word में जोड़े जा सकते है। इस टूल का उपयोग करके यूजर अपने Word की कार्यक्षमता को बड़ा पाते है। इस ग्रुप के अंदर आमतौर पर आपको दो विकल्प दिखाई देंगे। आइये जाने उनका क्या इस्तेमाल है।\nGet Add-ins – इस विकल्प पर क्लिक करने से आपके सामने Office Add-ins Store की विंडो ओपन होगी जहाँ से आप Add-ins को सर्च करके उन्हें Word में जोड़ सकते है।\nMy Add-ins – आपके द्वारा पहले से जोड़े गए Add-ins को इस विकल्प पर क्लिक करके आप एक्सेस कर सकते है।\nMedia Group में आपको Online Video का विकल्प दिखाई देगा। जिस पर क्लिक करके आप किसी भी Online Video को पेज में कही भी Insert कर सकते है। जिस भी वीडियो को पेज में लगाना चाहते है, उसके URL को कॉपी कीजिये और Insert Video के बॉक्स में कॉपी कर दीजिए।\nLink – वर्ड डॉक्यूमेंट में किसी वेब पेज या अन्य फाइल को लिंक करने के लिए इस विकल्प पर क्लिक कीजिए।\nBookmark – इस विकल्प का उपयोग डॉक्यूमेंट के अंदर Bookmark बनाने के लिए किया जाता है। अगर आपका डॉक्यूमेंट बहुत बड़ा है, और आप पेज के किसी विशिष्ट बिंदु तक जल्दी से पहुँचना चाहते तो उसका लिंक बनाकर उसे Bookmark कर सकते है।\nCross-reference – यह विकल्प आपको एक ही डॉक्यूमेंट पेज के अन्य भागों जैसे शीर्षक, टेबल या चार्ट से लिंक करने की अनुमति देता है। ऐसा तब किया जाता है, जब आपको डॉक्यूमेंट में किसी अन्य भाग को Reference देना है।\nइस फ़ीचर का प्रयोग यूज़र द्वारा वर्ड दस्तावेज़ में टेक्स्ट टिप्पणी जोड़ने के लिए किया जाता हैं।\nHeader – यह डॉक्यूमेंट पेज का सबसे ऊपरी भाग होता है। जिसका प्रयोग आप प्रत्येक पेज पर कुछ महत्वपूर्ण जानकारी जैसे Title, Date, Page Number, etc. को जोड़ने के लिए कर सकते हैं। जो आपके दस्तावेज को प्रोफेसशनल रूप प्रदान करता हैं।\nFooter – यह डॉक्यूमेंट पेज का सबसे निचला भाग होता हैं। जिसका इस्तेमाल आप डॉक्यूमेंट के प्रत्येक पेज पर Page Number, Date, Copyright, etc. जोड़ने के लिए करते हैं।\nPage Number – डॉक्यूमेंट में Page Number Insert करने के लिए इस विकल्प का उपयोग कीजिये।\nText Box – डॉक्यूमेंट में Text Box जोड़ने के लिये इसका उपयोग किया जाता है। किसी विशेष टेक्स्ट को हाइलाइट करके दिखाने के लिए इसका इस्तेमाल करें।\nQuick Parts – अपने डॉक्यूमेंट में प्रीफॉर्मेटटेड टेक्स्ट, ऑटो टेक्स्ट, डॉक्यूमेंट प्रोपर्टीज, और फील्ड Insert करने के लिए इस विकल्प पर क्लिक करें।\nSignature Line – यह विकल्प आपको पेज के अंत मे Signature Line Insert करने में मदद करता है। इसमें लाइन के नीचे हस्ताक्षरकर्ता का नाम, प्रोफेशन, और ईमेल आईडी आता है। इसके उप्पर हस्ताक्षरकर्ता अपने डिजिटल हस्ताक्षर कर सकता है।\nWordArt – अगर आप विभिन्न प्रकार के टेक्स्ट इफेक्ट्स अपने वर्ड पेज में Insert करना चाहते है, तो इस विकल्प पर क्लिक करें।\nDate and Time – पेज में वर्तमान टाइम और डेट Insert करने के लिए इस विकल्प का उपयोग करें।\nObject – वर्ड पेज में कोई ऑब्जेक्ट जैसे अन्य डॉक्यूमेंट फाइल या एक एक्सेल चार्ट इत्यादि Insert करने के लिए इस विकल्प पर क्लिक करें।\nDrop Cap – पैराग्राफ के शुरुवात में एक बड़ा कैपिटल लेटर बनाने के लिये Drop Cap का उपयोग होता है।\nइस समूह के अंतर्गत दो Command उपलब्ध हैं।\nEquation – इस कमांड का प्रयोग आप दस्तावेज पेज पर मैथमेटिकल सूत्र Insert करने के लिए कर सकते हैं।\nSymbol – यह कमांड आपको डॉक्यूमेंट पेज पर Symbols Insert करने की सुविधा प्रदान करता हैं। इसमें सिंबल का एक ग्रुप होता हैं। आप अपने पसंद के सिंबल का चयन कर सकते हैं।\nतो यह है, MS Word में Insert Tab के सभी Commands जिनका उपयोग वर्ड डॉक्यूमेंट में कई अतिरिक्त फीचर Insert करने के लिए किया जाता है। उम्मीद करते है, इस पोस्ट (MS Word में Insert Tab क्या है इसका उपयोग) के माध्यम से आप Insert Tab के बारे में अच्छे से जान चूंके होंगे। यदि कोई सवाल या सुझाव हो, तो आप कृपया नीचे Comment में हमसे पूछें।\n← Black Hat SEO और White Hat SEO क्या है?\nMS Word में Design Tab का उपयोग →\nOctober 20, 2020 November 25, 2020 Anku 3


प्रीलिम्स फैक्ट्स (12 Aug, 2019) - Drishti IAS\nभारत का सबसे लंबा रोपवे\nकिसानों की सहायता के लिये मोबाइल एप\nअंडमान का प्रायद्वीपीय भारत से संबंध\nभारत की सबसे लंबी रोपवे परियोजना जो मुंबई को एलीफेंटा गुफाओं से जोड़ेगी, पर जल्द ही काम शुरू होने की संभावना है।\n8 किलोमीटर लंबी यह रोपवे मुंबई के पूर्वी तट के सेवरी से शुरू होगी और रायगढ़ ज़िले के एलीफेंटा द्वीप पर समाप्त होगी।\nसमुद्र के ऊपर देश की यह पहली और सबसे लंबी रोपवे परियोजना है जिसे मुंबई पोर्ट ट्रस्ट, जहाज़रानी मंत्रालय के अधीन निष्पादित किया जाना है।\nमुंबई से दूर एलीफेंटा द्वीपों (Elephanta Islands) पर स्थित एलीफेंटा गुफाओं को वर्ष 1987 में यूनेस्को द्वारा विश्व धरोहर स्थल (World Heritage Site) घोषित किया गया था, जिसकी वजह से भारतीय पुरातत्त्व सर्वेक्षण (ASI), भारतीय नौसेना के अलावा तटरक्षक और पर्यावरण मंत्रालय से भी मंज़ूरी लेनी अनिवार्य होती है।\nलगभग 700 करोड़ रुपए की इस परियोजना पर निर्माण कार्य इस वर्ष के अंत तक शुरू होने की संभावना है जिसके पूरा होने में लगभग 42 महीने लगेंगे।\n30-सीटर रोपवे द्वारा इस यात्रा को लगभग 14 मिनट में पूरा किया जा सकेगा जिससे पर्यटन को बढ़ावा मिलेगा।\nएलीफेंटा गुफा में लगभग सात लाख आगंतुक वर्ष भर में दर्शन करते हैं, यह मुंबई के आस-पास के दर्शनीय स्थलों में से एक हैं। वर्तमान में मुंबई से 10 किलोमीटर की क्रूज़ से इस दूरी के लिये लगभग एक घंटे का समय लगता है।\nहाल ही में सरकार ने किसानों को अत्याधुनिक तकनीक तक सस्ती पहुँच उपलब्ध कराने के लिये देश में ट्रैक्टरों को उबर जैसी सुविधा देने हेतु एक एप लॉन्च करना सुनिश्चित किया है।\nइस एप के आधिकारिक रूप से लॉन्च हो जाने पर जो किसान उपकरण किराये पर लेना चाहते हैं, वे अपने नाम, पते और मोबाइल नंबर का उपयोग करके पंजीकरण कर सकते हैं तथा अपनी आवश्यकता के अनुसार उपकरण किराये पर ले सकते हैं।\nकिसानों को उनके आस-पास के 20 से 50 किलोमीटर के दायरे में उपकरण उपलब्ध कराए जाएंगे।\nयह एप उसी प्रकार आधुनिक तकनीकों तक किसानों की पहुँच सुनिश्चित करेगा जैसे उबर एप लोगों को कैब की सुविधा प्रदान करता है।\nइसके तहत एक लेज़र गाइडेड तकनीकी/मशीन जो भूमि को समतल करती है को लिया गया है इसका उपयोग कर किसान कीमती भूजल को बचा सकते हैं तथा उत्पादकता में 10 से 15% की वृद्धि कर सकते हैं।\nउल्लेखनीय है कि इस तरह के हाईटेक लेवलर्स (hitech levellers) की कीमत कम-से-कम3लाख रुपए है, जो औसत एवं लघु कृषकों की पहुँच से परे है।\nवर्तमान में देश भर में 38,000 से अधिक कस्टम हायरिंग सेंटर (Custom Hiring Centres- CHC) हैं जो प्रत्येक वर्ष 2.5 लाख कृषि उपकरण किराये पर लेते हैं।\nकिसानों, समाजों और उद्यमियों द्वारा पंजीकरण के लिये CHC एप पहले से ही खुला है जो इन केंद्रों को चलाते हैं।\nअब तक लगभग 26,800 CHC ने एक लाख से अधिक उपकरण किराये पर देने की पेशकश की है।\nAndaman’s relation to peninsular India\nवैज्ञानिकों ने दुर्लभ पौधों की प्रजातियों की खोज की है जो प्रायद्वीपीय भारत (Peninsular India) तथा श्रीलंका के बंगाल की खाड़ी में उपस्थित द्वीपों से अतीत के महाद्वीपीय संबंधों को जोड़ने में मदद कर सकती है।\nवर्ष 2003 में जवाहरलाल नेहरू ट्रॉपिकल बोटैनिकल गार्डन एंड रिसर्च इंस्टीट्यूट (Jawaharlal Nehru Tropical Botanic Garden and Research Institute- JNTBGRI) के वैज्ञानिकों ने अंडमान समूह के दक्षिणी द्वीपों में राइट मायो (Wright Myo) के अर्द्ध-सदाबहार जंगलों में यूजेनिया वंश (Eugenia genus) से संबंधित पौधे की एक प्रजाति की खोज की थी।\nये पौधे एक जगह पर समुदाय में परिपक्व अवस्था में समूह में उपस्थित थे, इनमें से कुछ छोटे अर्थात् अंकुरित पौधों को इकठ्ठा कर वैज्ञानिकों ने इनका अध्ययन किया। इसके अंतर्गत पाया गया कि:\nइनकी विकास दर बेहद धीमी थी।\nएक पौधा लगभग2मीटर लंबा हो गया तथा वर्ष 2015 से इसमें फूल आने शुरू हुए अंततः वर्ष 2019 में इसमें फल विकसित हुआ।\nवैज्ञानिकों द्वारा किये गए विस्तृत वर्गिकी अध्ययनों (Taxonomical Studies) के पश्चात् इस प्रजाति को यूजेनिया मूनिआना (Eugenia mooniana) में रखा गया।\nयह पौधा केवल असम, कर्नाटक, केरल, महाराष्ट्र, तमिलनाडु और श्रीलंका में पाया जाता है।\nअंडमान में पाए गए इस पौधे की प्रजातियों के भारत, श्रीलंका में भी पाए जाने से बंगाल की खाड़ी के द्वीपों तथा भारत एवं श्रीलंका के बीच निकटतम संबंध के बारे में भी पता भविष्य में लगाया जा सकता है।\nडॉ. साराभाई को भारत के अंतरिक्ष कार्यक्रम का जनक माना जाता है, उल्लेखनीय है कि इनकी I00वीं जयंती के कुछ दिन पूर्व ही चंद्रयान -2 मिशन लॉन्च किया गया था।\nवर्ष 1919 में अहमदाबाद में जन्मे डॉ. साराभाई ने कैम्ब्रिज में डॉक्टरेट की उपाधि प्राप्त की।\nनवंबर 1947 में उन्होंने अहमदाबाद में भौतिक अनुसंधान प्रयोगशाला (Physical Research Laboratory- PRL) की स्थापना की।\nरूस के स्पुतनिक के लॉन्च होने के बाद वे भारत की आवश्यकता को देखते हुए एक विकासशील देश भारत में अपना खुद का अंतरिक्ष कार्यक्रम आयोजित करने में सफल रहे।\nइन्होंने वर्ष 1962 में भारतीय राष्ट्रीय अंतरिक्ष अनुसंधान समिति (Indian National Committee for Space Research) की स्थापना की, जिसे बाद में भारतीय अंतरिक्ष अनुसंधान संगठन (Indian Space Research Organization- ISRO) नाम दिया गया।\nISRO और PRL के अलावा उन्होंने कई संस्थानों जैसे- अहमदाबाद में भारतीय प्रबंधन संस्थान, सामुदायिक विज्ञान केंद्र तथा अपनी पत्नी मृणालिनी के साथ प्रदर्शन कला के लिये डारपॉन अकादमी की स्थापना की।\nइन्होंने भारत के पहले उपग्रह आर्यभट्ट पर काम किया था, लेकिन वर्ष 1975 में इस उपग्रह के लॉन्च होने से पहले ही इनकी मृत्यु (30 दिसंबर, 1971 को) हो गई।\nउन्हें वर्ष 1966 में पद्मभूषण प्राप्त हुआ और वर्ष 1972 में मरणोपरांत पद्मविभूषण से सम्मानित किया गया।\nवर्ष 1973 में चंद्रमा पर एक गड्ढे का नाम उनके नाम पर रखा गया था।\n66 वर्षीय चंद्रिमा शाहा को भारतीय राष्ट्रीय विज्ञान अकादमी (Indian National Science Academy- INSA) का अध्यक्ष बनाया गया है। इनका कार्यकाल जनवरी 2020 से शुरू होगा।\nउल्लेखनीय है कि यह पहली महिला हैं जिन्हें भारतीय राष्ट्रीय विज्ञान अकादमी का अध्यक्ष बनाया गया है।\nइनकी सर्वोच्च प्राथमिकता लोगों के बीच विज्ञान को अधिक तीव्रता से बढ़ावा देना होगा।\nसुश्री शाह पूर्व में नेशनल इंस्टीट्यूट ऑफ इम्यूनोलॉजी, दिल्ली (National Institute of Immunology, Delhi) की निदेशक थीं।\nइन्होंने कलकत्ता विश्वविद्यालय से स्नातकोत्तर की उपाधि प्राप्त की और वर्ष 1980 में इंडियन इंस्टीट्यूट ऑफ केमिकल बायोलॉजी (Indian Institute of Chemical Biology) से डॉक्टरेट की उपाधि प्राप्त की।\nभारतीय राष्ट्रीय विज्ञान संस्थान जिसे अब भारतीय राष्ट्रीय विज्ञान अकादमी कहा जाता है, की स्थापना7जनवरी, 1935 को कलकत्ता में हुई थी।\nवर्ष 1946 तक इसका मुख्यालय एशियाटिक सोसायटी ऑफ बंगाल में था और वर्ष 1951 में इसका मुख्यालय दिल्ली स्थानांतरित कर दिया गया।\nइसके प्रमुख कार्य निम्नलिखित हैं:\nभारत में राष्ट्रीय कल्याण के लियेव्यावहारिक अनुप्रयोग सहित वैज्ञानिक ज्ञान का संवर्द्धन करना।\nवैज्ञानिक अकादमियों, सभाओं, संस्थाओं, सरकार के वैज्ञानिक विभागों और सेवाओं के बीच समन्वय स्थापित करना।\nभारत में वैज्ञानिकों के हितों के संवर्द्धन तथा रक्षा के लिये और देश में किये गए वैज्ञानिक कार्यों को अंतर्राष्ट्रीय स्तर पर प्रस्तुत करने हेतु प्रतिष्ठित वैज्ञानिकों के एक निकाय के रुप में काम करना।\nविज्ञान और मानविकी के बीच संपर्क को बढ़ाना और बनाए रखना।\nविज्ञान के संवर्द्धन के लिये निधियाँ जुटाना एवं उनका प्रबंधन करना।


जुलाई 19, 2018 Types Of Trading Options लेखक अतीव रेड्डी 28869 आगंतुकों\nW ट्रेडिंग प्लेटफार्म ओलंपिक व्यापार - एक विस्तृत समीक्षा / w trusses की आंतरिक संरचना का पारंपरिक घटक उच्च शक्ति मजबूत स्टील, संक्षारण हमले का आसानी से विरोध कर रहा है। इसके कारण, किसी भी तरह से नमी प्रवेश या मजबूत फ्रॉस्ट छत की ताकत को प्रभावित नहीं करेगा\nIFCM CYPRUS LIMITED इन्वेस्टर कॉम्पेन्सेशन फंड का सदस्य है जो हर ग्राहक के लिए मुआवजे की गारंटी देता है जो 20,000 अमरीकी है IFCM साइप्रस लिमिटेड इसके दायित्व को पूरा करने में असमर्थ है इसलिए, जैसा कि पहले ही ऊपर उल्लेखित है, मेलर जीमेल कंपनी के अंतर्गत आता है गूगल, सभी सेवाओं को एक ही खाते के माध्यम से प्रबंधित किया जाता है इसलिए, मेलबॉक्स प्राप्त करने के लिए जीमेल , आपको एक खाता पंजीकृत करना होगा ट्रेडिंग प्लेटफार्म ओलंपिक व्यापार - एक विस्तृत समीक्षा गूगल +। आप इसे निम्नानुसार कर सकते हैं:\nइसके बाद आपको पिछली प्रक्रिया के समान विवरण दर्ज करना होगा। हालांकि, उन्नत विकल्प प्रक्रिया में आपके देश और समय क्षेत्र को इंगित करना भी शामिल है। आप अपनी पीजीपी सार्वजनिक कुंजी या मास्टर कुंजी भी जोड़ना चुन सकते हैं। सूचित निर्णय, एक विविध पोर्टफोलियो के संयोजन और अच्छा व्यापार मंच का निवेश करके आप पैसे में बाहर औसत की संभावना है। हालांकि एक नए व्यापारी विभिन्न व्यापार विकल्प पर सूचित किया जाना चाहिए। एक अच्छा बताते हुए जगह बाजार में विभिन्न विभिन्न परिसंपत्तियों का ऐतिहासिक प्रदर्शन होगा। यह जानकारी लोकप्रिय व्यापार मंच के अधिकांश पर उपलब्ध है। एक छोटा सा प्रयोग और प्रेक्षण के बहुत तो आप एक द्विआधारी विकल्प कारोबार गुरु बनाना चाहिए। यह पहली बार एक छोटे कागज व्यापार करने के लिए व्यापार में कूदने से पहले सलाह दी जाती है। बस डाउनलोड सौदों आप बनाना होगा लिख सकते हैं और बाजार का पालन करें और ध्यान रखें कि क्या तुम्हें बनाया है या पैसे खो दिया होता।\nशेयर बाजार cryptocurrency पर व्यापार के बुनियादी सिद्धांतों क्या हैं? आप पहले से ही व्यापार के साथ मुलाकात की है, तो सभी के अधिकांश, इन मूल बातें पहले से ही पता कर रहे हैं। आप सभी के लिए एक लाभ बनाने के लिए क्या करना है - सस्ते खरीदने और बेचने के लिए महंगा है। बेशक, यह निर्धारित करने के लिए जब खरीदने और मुद्रा की बिक्री करने के उपकरण, रणनीति और रणनीति का एक सेट है। आंबेडकर कहते थे कि रात रातभर मैं इसलिये जागता हूँ क्‍योंकि मेरा समाज सो रहा है। उनमें समाज को लेकर बड़ी पीड़ा थी। वो कहा करते थे, “इस दुनिया में महान प्रयासों से प्राप्‍त की गई चीज को छोडकर दूसरा कुछ भी बहुमूल्‍य नहीं है।”\nफैसले: प्रत्येक स्थिति में नारियल का पानी सबसे अच्छा विकल्प नहीं हो सकता है कोई भी व्यापारी त्रुटियों से प्रतिरक्षा नहीं है, लेकिन निम्नलिखित को एक ईमानदार नियमितता के साथ अनुमति दी जाती है:\nहमारे प्रशिक्षकों उनके योग्यता के उच्च स्तर की पुष्टि करने वाला आधिकारिक दस्तावेज प्राप्त होगा। यह उन्हें राजधानी में ट्रेडिंग प्लेटफार्म ओलंपिक व्यापार - एक विस्तृत समीक्षा भविष्य रोजगार और एक सफल कैरियर के निर्माण के लिए उत्कृष्ट संभावनाओं के साथ प्रदान करता है! मास्को में हमसे बात अब नामांकन के लिए! फिटनेस प्रशिक्षकों की तैयारी हम अंतरराष्ट्रीय स्तर की आधुनिक कार्यक्रमों बाहर ले जाने के! लेकिन (जब बाहर की जाँच) Dreamhost से जीवन के लिए2मुफ्त डोमेन प्राप्त करने के लिए आप अभी भी उन्हें उपयोग करना चाहते हैं, तो प्रोमो कोड का उपयोग 2FreeFromSatrap\nइसलिए, यह कहा जा सकता कि सीधी पहुँच क्लाइंट के लिए प्रदान की नहीं है, और मार डाला कंपनी के subaccount के माध्यम से या अन्य ब्रोकरेज फर्मों की मदद के साथ व्यापार है। कंपनी इस बात पर आम तौर पर चुप है। इस संबंध में, वहाँ कोई गारंटी नहीं कि सभी ग्राहक आदेश बाजार के लिए स्थानांतरित कर रहे हैं है। इसके अलावा, सभी उपकरणों पर फैले स्थायी और, रिगार्डिंग सभी नहीं है उल्लेख किया ऊपर, यह क्रम परिणाम पर नियंत्रण लेने के लिए अवसर पैदा करता है। हरे रंग के रंग की एडीएक्स ऑसीलेटर लाइन लाल सेवा को पार करती है, जबकि सफेद रेखा प्रवृत्ति आंदोलन नाड़ी की ताकत को इंगित करती है।\nक्या मैं आपको निराश करने के लिए कोशिश कर रहा हूँ? हर गलत सूचक संकेत संभावना है कि एक ही दिशा में अगले संकेत लाभदायक होगा बढ़ जाती है। क्यों? हाँ, क्योंकि हम पहला संकेत पर समझते हैं कि प्रवृत्ति कमजोर है, और जल्द ही बदले जा सकते हैं। यदि यह बात गलत था, तो इसका मतलब है कि अभी भी की दिशा बच गया है, लेकिन यह पहले से ही ढीला छोड़ दिया और जल्द ही बदलने की संभावना है। प्रवृत्ति अगली बार जब निर्बल जाएगा, अगले संकेत - लाभ की संभावना पहले से ही काफी अधिक है आदि व्यक्तिगत रूप से, मैं कभी नहीं एक स्थिति है जहाँ लगातार4से अधिक संकेतों, टीसी नियमों के अनुसार फ़िल्टर नहीं लाभहीन थे मिले हैं। इन सभी कारणों के लिए, यह खुद को निम्नलिखित रणनीति के लिए बाहर काम करने के लिए संभव है: जैसा कि आप देखते हैं कि विभिन्न आरओआई के साथ द्विआधारी विकल्पों का उपयोग करते हुए बहुत सारे व्यापार विकल्प हैं यह वास्तव में व्यक्तिगत व्यापारी के जोखिम प्रोफ़ाइल के लिए नीचे आता है और वे अपने अंतर्निहित बाजार पूर्वाग्रह को देखते हुए सबसे अधिक आरामदायक हैं।\nयह सब आधुनिक ग्राहकों को आश्चर्यचकित नहीं करता है। लेकिन सेवाओं की गुणवत्ता के बारे में क्या बताया गया है? क्या वाहनों से संबंधित मुद्दों को हल करने के लिए मुझे "एवो ब्रोकर" से संपर्क करना चाहिए? या फिर किसी अन्य स्थान को ढूंढना बेहतर है? ग्राहक ट्रेडिंग प्लेटफार्म ओलंपिक व्यापार - एक विस्तृत समीक्षा को जो कुछ करना है वह पिछले महीने के रीडिंग के आधार पर रसीद में गणना की गई राशि का भुगतान करता है और रूट फ़ील्ड में सूचक मूल्य दर्ज करता है, जो जल चैनल द्वारा नई गणना के लिए आधार बन जाएगा। ग्राहकों का एक समूह जो जानता है कि मॉस्को में, आमतौर पर आपूर्तिकर्ता के साथ काम करने का दूसरा विकल्प उपयोग करता है।